Kebenaran sukan ‘outdoor’ masih dalam kajian
Oleh MOHD RASDAN AHMAD

4 Februari 2021, 6:50 pm
PETALING JAYA – Kementerian Belia dan Sukan (KBS) turut membentangkan cadangan serta prosedur operasi standard (SOP) bagi kelonggaran sektor sukan dan rekreasi khususnya melibatkan aktiviti sukan outdoor, gim dalam kawasan kejiranan yang tidak melibatkan sentuhan serta tanpa kehadiran orang ramai.
Menteri Kanan Keselamatan, Datuk Seri Ismail Sabri Yaakob berkata, SOP latihan atlet secara quarantine-based approach serta SOP kejohanan industri sukan berimpak tinggi seperti liga bola sepak (MFL), liga hoki (MHL) dan liga takraw (STL) juga telah dibentangkan oleh KBS mengikut model gelembung sukan (Sports Bubble).
“Kita juga mendengar pembentangan Kementerian Perdagangan Dalam Negeri dan Hal Ehwal Pengguna (KPDNHEP) berhubung cadangan pembukaan beberapa sektor peruncitan.
“Walaubagaimanapun, kerajaan akan meneliti dan mempertimbangkan perkara ini terlebih dahulu berpandukan nasihat Kementerian Kesihatan (KKM) yang dibuat berdasarkan data-data terkini sebelum mengumumkan sebarang keputusan,” katanya dalam sidang akhbar khas hari ini.


Polis terima laporan kakitangan UPM
Oleh NUR SHARIEZA ISMAIL

4 Februari 2021, 6:17 pm
SEPANG – Polis mengesahkan menerima laporan yang dibuat seorang kakitangan wanita Universiti Putra Malaysia (UPM) selepas video kelakuannya tular bertengkar di jalan raya berhampiran Hospital Serdang, semalam.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, wanita berkenaan telah membuat laporan polis di Balai Polis Seri Kembangan.
“Sehingga hari ini, wanita itu belum hadir ke Ibu Pejabat Polis Daerah (IPD) Sepang bagi membolehkan percakapan dirakam berikutan kejadian tersebut” katanya kepada Kosmo!.
Wan Kamarul berkata,  bagaimanapun, lelaki yang dikaitkan dengan kejadian dengan wanita itu telah hadir dan percakapannya telah dirakam.
Katanya, kes disiasat mengikut Seksyen 279 Kanun Keseksaan dan Seksyen14 Akta Kesalahan Kecil. -K! ONLINE


Kartunis Petai meninggal dunia
4 Februari 2021, 7:15 pm
PETALING JAYA- Kartunis majalah Ujang dan Apo?, Petai atau nama sebenar Roslan Kassim, meninggal dunia pada usia 49 tahun akibat sesak nafas.
Allahyarham meninggal di Hospital Serdang, pukul 8.14 pagi tadi.
Pemergiannya dimaklumkan oleh laman Facebook Rumah Kartun & Komik Malaysia (MCCH).
“Bersamalah kita menghadiahkan bacaan Al-Fatihah dan memohon doa kepada Allah yang baik-baik terhadapnya,” menurut kenyataan itu.
Berita sedih itu turut dirasai dalam kalangan peminat komik menerusi komen di laman Facebook MCCH.
“Salam takziah, kartun kesukaan saya sejak bangku sekolah. Terima kasih gembirakan hidupku,” tulis Redzuan Fitri Rahmat.

Manakala Hafiz Vomiterok berkata, ramai antara peminat membesar dengan majalah dan kartun Allahyarham.
Karya Allahyarham turut diterbitkan majalah Gelihati dan Gila-Gila.
Allahyarham juga merupakan kartunis untuk kartun dalam akhbar Kosmo! dan ilham nukilan terakhirnya dalam akhbar Kosmo! esok. -K! ONLINE


4,571 kes, 17 kematian
Oleh SITI A'ISYAH SUKAIMI

4 Februari 2021, 6:26 pm
PUTRAJAYA – Sebanyak 4,571 kes baharu dilaporkan hari ini, menjadikan jumlah kes positif Covid-19 di Malaysia sebanyak 231,483 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tiga kes import mendapat jangkitan dari luar negara manakala sebanyak 4,568 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 48,771 kes.
“Sebanyak 17 kes kematian turut dilaporkan dan jumlah kes kematian Covid-19 di Malaysia mencatatkan 826 kes.
“Terdapat 4,092 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 181,886 kes,” katanya menerusi pemakluman pada Facebook beliau di sini hari ini.
Ujarnya, terdapat 308 kes positif sedang dirawat di Unit Rawatan Rapi dengan 135 kes memerlukan bantuan pernafasan. -K!ONLINE


Solat Jumaat, solat fardu dibenarkan dengan jemaah separuh kapasiti
Oleh MOHD. HUSNI MOHD. NOOR

4 Februari 2021, 7:46 pm
PUTRAJAYA – Jabatan Agama Islam Wilayah Persekutuan (Jawi) hari ini mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi membenarkan perluasan kapasiti jemaah untuk solat Jumaat dan solat fardu di masjid dan surau di seluruh Wilayah Persekutuan.
Perkenan itu membabitkan masjid, surau Jumaat dan surau di Kuala Lumpur, Putrajaya dan Labuan berkuat kuasa esok.
Jawi dalam satu kenyataan memaklumkan, jemaah bagi solat Jumaat diperluaskan kepada separuh daripada kapasiti sebenar masjid dan surau Jumaat dengan penjarakan fizikal 1.5 meter.
“Ketetapan sama turut diberikan kepada jemaah solat fardu lima waktu iaitu separuh daripada kapasiti dewan solat, masjid, surau Jumaat dan surau dengan penjarakan fizikal 1.5 meter.
“Selain itu, aktiviti tazkirah sebelum solat Jumaat juga dibenarkan diadakan selama 30 minit di masjid, surau Jumaat dan surau yang diberikan kebenaran khas untuk solat Jumaat,” katanya .
Katanya, semua ketetapan ini berkuat kuasa bermula dengan solat Jumaat pada esok tertakluk kepada prosedur operasi standard (SOP) ketat selaras nasihat Kementerian Kesihatan (KKM) dan Majlis Keselamatan Negara (MKN).-K! ONLINE


Penduduk kampung gempar penemuan bom lama
Oleh IVAN AMIRUL

4 Februari 2021, 7:35 pm
KOTA KINABALU – Satu objek dipercayai sebutir bom lama ditemui di Kampung Mengkadang, Kolombong hari ini.
Ketua Polis Daerah Kota Kinabalu, Asisten Komisioner Habibi Majinji berkata, bom berkenaan ditemui penduduk kampung kira-kira pukul 10.30 pagi tadi sebelum melaporkan penemuan itu kepada polis untuk tindakan selanjutnya.
“Sepasukan anggota Unit Pemusnah Bom, Ibu Pejabat Polis Kontinjen (IPK) Sabah kemudiannya dikerah ke lokasi kejadian untuk menjalankan siasatan.
“Bom lama jenis UXO yang ditemui ini dipercayai masih berada dalam keadaan aktif dan beratnya dianggarkan hampir 25 kilogram. Bom itu kemudiannya dibawa ke Lapang Sasar Polis Diraja Malaysia (PDRM) Lok Kawi untuk pelupusan.
“Proses pemusnahan bom berjaya dijalankan tanpa sebarang kehilangan nyawa dan kerosakan harta benda,” katanya ketika dihubungi hari ini.-K! ONLINE


PKPD tidak dilaksana di Kampung Butut
Oleh NOOR HAYATI MAMAT

4 Februari 2021, 7:40 pm
HULU TERENGGANU – Polis menafikan Kampung Butut, Kuala Berang di sini yang terletak berhampiran tapak pembinaan sebuah Kuaters Tenaga Nasional Berhad (TNB) turut dikenakan Perintah Kawalan Pergerakan Diperketatkan (PKPD) seperti yang tular di media sosial.
Ketua Polis Daerah Hulu Terengganu, Deputi Superitendan Mohd Adli Mat Daud berkata,
pelaksanaan PKPD hanya melibatkan kawasan tapak pembinaan projek itu sahaja dan ia telah berkuat kuasa mulai 12.01 tengah malam tadi sehingga 17 Februari depan.
“Selain di Felda Tersat, pelaksanaan PKPD di daerah ini juga dilaksanakan di tapak bina Kuaters TNB yang terletak di dalam Kampung Butut.
“Ia hanya melibatkan 300 orang yang menetap di dalam tapak projek itu dan tidak membabitkan penduduk kampung lain yang menetap berhampiran,” katanya ketika ditemui selepas memantau pelaksanaan PKPB di Felda Tersat dekat sini hari ini.-K! ONLINE


Dicekup sebelum sempat menyamun
Oleh NOR AZIHAN MD. GHAZALI

4 Februari 2021, 7:21 pm
GOMBAK – Tindakan seorang lelaki bersenjatakan pisau memecah masuk hostel pekerja warga asing di Bandar Rawang 12, Pusat Bandar Rawang membawa padah apabila dia dicekup penghuni hostel berkenaan awal pagi hari ini.
Dalam kejadian kira-kira pukul 4 pagi itu, turut berlaku pergelutan di antara suspek yang berusia 21 tahun dan beberapa pekerja sehingga mereka mengalami kecederaan pada bahagian badan dan tangan.
Ketua Polis Daerah Gombak, Asisten Komisioner Arifai Tarawe berkata, hasil siasatan mendapati suspek yang berseorangan telah memecah masuk melalui pintu utama hostel dan membawa sebilah pisau dengan tujuan untuk menyamun penghuni yang rata-ratanya warga asing.
“Berlaku pergelutan di antara suspek dan beberapa penghuni sebelum suspek berjaya ditangkap dan diikat. Semakan mendapati suspek tidak mempunyai rekod jenayah lampau,” ujarnya.
Katanya, suspek direman selama enam hari bermula hari ini dan kes disiasat mengikut Seksyen 392/397 Kanun Keseksaan.-K! ONLINE


JMF mahu tindakan tegas dikenakan kepada Faruq Sungib
Oleh MOHAMAD FAIZAL HASHIM

4 Februari 2021, 7:12 pm
JOHOR BAHRU – Persatuan Pesara Askar Timbalan Setia Negeri Johor (JMF) menuntut pihak berkuasa mengambil tindakan terhadap seorang individu yang memperlekehkan kerabat Diraja Johor di laman sosial Facebook, semalam.
Setiausahanya, Hairol Nazli Hamdan berkata, hantaran yang dibuat pemilik akaun bernama Faruq Sungib itu menimbulkan rasa kurang senang dan menjejaskan keharmonian kalangan rakyat di negeri ini.
Katanya, dalam hantaran yang sama, kenyataan terbabit didakwa menghasut serta memperlekehkan doa yang sentiasa dibaca selepas solat Jumaat di masjid dan surau di seluruh negeri ini.
“Saya percaya ‘kerabat J’ yang dimaksudkan dalam kenyataan itu merujuk kepada kerabat diraja Johor dan ini menimbulkan perasaan kurang senang dalam kalangan rakyat Johor.
“Individu ini turut menyentuh tentang doa yang dibacakan setiap hari Jumaat buat sultan Dan kerabat sedsngkan doa itu dibaca untuk keseluruhan Johor,” katanya selepas membuat laporan polis di Ibu Pejabat Polis Daerah (IPD) Johor Bahru Selatan, di sini hari ini.
Semalam, pemilik akaun bernama Faruq Sungib itu memuat naik hantaran mengatakan kerabat J bermegah dengan kemewahan ketika rakyat sedang bergelut pada waktu penularan pandemik Covid-19.

Dalam pada itu, Ketua Polis Johor, Datuk Ayob Khan Mydin Pitchay mengesahkan pihaknya menerima dua laporan polis berhubung kes yang tersebut.
Beliau berkata, satu kertas siasatan dibuka mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1998.-K! ONLINE


Lima lelaki termasuk dua beranak ditahan
Oleh ROSLIZA MOHAMED

4 Februari 2021, 6:41 pm
KOTA BHARU – Taktik licik dua beranak yang menyembunyikan tiga jenis dadah bernilai RM112,000 di kawasan semak berhampiran rumah mereka Kampung Gual Ipoh dekat Tanah Merah terbongkar dalam serbuan pihak polis semalam.
Ketua Jabatan Siasatan Jenayah Narkotik (JSJN) Kelantan, Asisten Komsioner Sheik Azhar Sheik Omar berkata, lelaki berusia 18 tahun dan bapanya berusia 60 tahun itu dicekup selepas anggota polis menahan tiga lelaki yang didapati memiliki 800 biji pil kuda bernilai RM8,000 di Kampung Tok Che Dol, Tanah Merah.
Katanya, selepas menjalankan soal siasat terhadap tiga individu berusia 22 hingga 28 tahun itu pada pukul 3.45 petang, mereka telah memaklumkan bahawa dua beranak itu ada menyimpan bekalan dadah.
Ujarnya, polis telah menjalankan serbuan di rumah tersebut 45 minit kemudian, namun tidak menjumpai sebarang bahan yang menyalahi undang-undang dan hanya menemui wang tunai RM829.
“Selepas menjalankan siasatan lanjut terhadap mereka, suspek akhirnya menunjukkan dadah yang disembunyikan di kawasan semak di hadapan rumah mereka.
“Pemeriksaan di kawasan semak itu membawa kepada penemuan sebanyak 5,000 biji pil kuda, 26 botol disyaki mengandungi heroin seberat 104 gram dan syabu seberat 100 gram,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Menurut Sheik Azhar, polis turut merampas sebuah kereta jenis BMW 630i, Perodua Myvi, Proton Satria dan tiga jenis jenis Yamaha N Max 155, Yamaha Ego Avantiz serta Honda EX5 dengan semuanya dianggarkan bernilai lebih RM193,00.
Katanya, siasatan mendapati, dua beranak itu dipercayai hidup mewah meskipun lelaki berusia 60 tahun hanya bekerja sebagai penjual besi buruk manakala anaknya seorang penganggur.-K! ONLINE


7 lelaki Rohingya ditahan ubah suai motosikal, tiada lesen memandu
Oleh MOHAMAD FAIZAL HASHIM

4 Februari 2021, 6:12 pm
JOHOR BAHRU – Tujuh lelaki warga Rohingya ditahan penguatkuasa Jabatan Pengangkutan Jalan (JPJ) Johor pada Operasi Pendatang Warga Asing Rohingya kerana menunggang motosikal yang diubahsuai dan tidak memiliki lesen memandu yang sah di sekitar daerah ini hari ini.
JPJ Johor dalam satu kenyataan berkata, Operasi Pendatang Warga Asing dijalankan sejak pukul 7 pagi hingga 12 tengah hari melibatkan seramai 15 anggota dan pegawai dari bahagian penguatkuasa JPJ Johor terdiri daripada seksyen operasi ,unit operasi dan unit siasatan.
Katanya, operasi yang diketuai oleh Ketua Bahagian Penguatkuasa JPJ negeri, Mohamad Firdaus Mohamad Ibrahim bagi mengesan kesalahan pemandu dan kenderaan yang tidak mengikut undang-undang yang telah ditetapkan.
“Hasil pemeriksaan yang dibuat, sebanyak tujuh buah motosikal telah ditahan dan disita di bawah Seksyen 64 (1) Akta Pengangkutan Jalan 1987 kerana telah melakukan kesalahan di bawah Seksyen 23 (2) akta yang sama iaitu kenderaan persendirian dijadikan kenderaan barang dan membenarkan tujuh lelaki Rohingya memandu kenderaan tanpa lesen memandu yang sah.
“Selain itu, pemandu dan kenderaan juga diambil tindakan di bawah akta tersebut dan Kaedah-Kaedah Pengangkutan Jalan serta Akta Pengangkutan Awam Darat (APAD) 2010 di atas pelbagai kesalahan dan lain-lain kesalahan teknikal,” katanya dalam kenyataan hari ini.-K! ONLINE


Kedai gunting rambut, pasar malam dan pusat cuci kereta dibenarkan
Oleh MOHD RASDAN AHMAD

4 Februari 2021, 5:44 pm
PETALING JAYA – Kedai gunting rambut, pasar malam dan pusat cuci kereta dibenarkan beroperasi bermula esok namun perlu mengikut prasedur operasi standard (SOP) yang ditetapkan kerajaan.
Menteri Kanan Keselamatan, Datuk Seri Ismail Sabri Yaakob berkata, bagi kedai gunting rambut hanya perkhidmatan memotong rambut sahaja yang dibenarkan, aktiviti-aktiviti lain masih tidak dibenarkan.
“Hanya potong rambut sahaja dibenarkan, khidmat cuci muka dan khidmat lain tidak dibenarkan dengan SOP yang ditetapkan antaranya pelitup muka dan apron yang dipakai oleh petugas hanya khas untuk seorang pelanggan sahaja iaitu pakai buang.
“Manakala bagi pusat cuci kereta perkhidmatan hanya dibenarkan sehingga pukul 10 malam sahaja,” jelasnya dalam sidang akhbar khas sebentar tadi.
Dalam pada itu, bagi pasar malam pula, pihak berkuasa tempatan (PBT) akan mengumumkan langkah serta SOP yang akan ditetapkan terhadap kebenaran itu sama ada menghadkan pengunjung atau yang sepatutnya.-K! ONLINE


Waris cef Rosli Pang dicari
Oleh FARAHWAHIDA AHMAD

4 Februari 2021, 5:36 pm
SEGAMAT – Jabatan Forensik Hospital Daerah Segamat mencari waris kepada Muhammad Rosli Pang @ Pang Jimmy, 65, yang meninggal dunia ketika mendapatkan rawatan di Hospital Segamat petang semalam.
Jurucakap Jabatan Forensik berkata, Allahyarham disahkan meninggal dunia kira-kira pukul 2.41 semalam akibat komplikasi pelbagai penyakit.
Allahyarham yang juga orang kelainan upaya (OKU) kategori fizikal masih bujang dan tinggal berseorangan.
Kisah mualaf ini pernah disiarkan Kosmo! pada 20 Ogos tahun lalu berhubung penghijrahannya yang mendapat hidayah untuk memeluk Islam ketika berkelana ke Hong Kong.
Menurut jiran, Abdul Razak Mohd. Diah, 59, selepas 20 tahun berkelana di Hong Kong, Allahyarham pulang ke tanah air pada tahun 1996 selepas ibunya, Low Choy Moi jatuh sakit sebelum ibunya meninggal dunia pada usia 85 tahun di kampung halamannya di Kota Tinggi.
“Allahyarham memeluk Islam pada tahun 2005 di Kota Tinggi ketika usianya mencecah 50 tahun dan telah berhijrah dari Kota Tinggi ke Segamat,”katanya.

Waris atau sesiapa yang mengenali penama diminta menghubungi Hospital Daerah Segamat, Johor di talian 07-9433333 bagi memudahkan urusan pengebumian.-K! ONLINE


36 individu dikenakan tindakan ingkar kuarantin
Oleh ISKANDAR SHAH MOHAMED

4 Februari 2021, 5:55 pm
SHAH ALAM – Duduk rumah atau bakal dikenakan tindakan!.
Demikian amaran tegas polis Selangor kepada semua individu yang diarah kekal menjalani tempoh kuarantin Covid-19 di rumah masing-masing di negeri ini.
Ketua Jabatan Siasatan Jenayah Selangor, Datuk Fadzil Ahmat berkata, sebanyak 36 kertas siasatan telah dibuka terhadap 36 individu yang gagal mematuhi perintah kuarantin sejak awal Perintah Kawalan Pergerakan (PKP) tahun lalu.
“Berdasarkan statistik, semua individu itu dikenakan tindakan sepanjang tempoh antara 18 Mac tahun lalu sehingga semalam.
“Kesalahan itu diklasifikasikan mengikut Seksyen 22 (b) Akta Pencegahan dan Pengawalan Penyakit Berjangkit (APPPB) 1988,” katanya pada sidang akhbar secara dalam talian di sini, hari ini. -K!ONLINE


Tokan dicekup sebelum sempat edar dadah
Oleh NOR AZIHAN MD. GHAZALI

4 Februari 2021, 5:58 pm
GOMBAK – Hasrat seorang lelaki disyaki tokan untuk mengedar beberapa jenis dadah kepada pelanggan tidak kesampaian apabila dicekup polis di sebuah rumah di Jalan Gombak Batu 6 di sini Selasa lalu.
Suspek yang berusia 28 tahun itu diberkas bersama sejumlah dadah yang dianggarkan bernilai RM95,500 sekitar pukul 4 petang.
Ketua Polis Daerah Gombak, Asisten Komisioner Arifai Tarawe berkata, bertindak atas maklumat sepasukan polis dari Bahagian Siasatan Jenayah Nakortik, Ibu Pejabat Polis Daerah (IPD) Gombak dan IPD Serdang berjaya menangkap suspek dalam rumah berkenaan.
“Polis turut merampas dadah disyaki Erimin 5 sebanyak 1,000 biji, pil Yaba sebanyak 4,000 biji dan Syabu sejumlah 17 paket lutsinar.
“Semakan terhadap suspek mendapati dia mempunyai rekod jenayah lampau berkaitan dadah dan saringan air kencing turut mendapati dia positif dadah jenis amphetamine dan methamphetamine,” ujarnya dalam kenyataan hari ini.
Katanya, suspek akan ditahan reman selama tujuh hari bermula semalam sehingga Selasa depan dan kes disiasat mengikut Seksyen 39B dan 15(1) (a) Akta Dadah Berbahaya 1952.-K! ONLINE


YDP PDJM antara dua individu didakwa esok
Oleh ISKANDAR SHAH MOHAMED

4 Februari 2021, 5:36 pm
Antara barangan yang dirampas daripada suspek yang menyamar seperti polis dengan membuat rondaan dari rumah ke rumah di sekitar Kajang sebelum ini.
SHAH ALAM – Yang Dipertua Pertubuhan Pencegahan Jenayah dan Dadah Malaysia (PDJM) antara dua individu akan didakwa di Mahkamah Kajang pagi esok atas dua pertuduhan termasuk berpakaian seragam menyerupai Polis Diraja Malaysia (PDRM).
Ketua Jabatan Siasatan Jenayah Selangor, Datuk Fadzil Ahmat berkata, arahan pertuduhan itu telah diperoleh daripada pejabat Timbalan Pendakwa Raya selepas meneliti kertas siasatan yang diserahkan pihaknya, semalam.
“Arahan pertuduhan ke atas dua individu itu dibuat mengikut Seksyen 89 (c) Akta Polis dan Seksyen 90 Akta sama dan dibaca bersama dibawah Seksyen 34 Kanun Keseksaan.
“Pertuduhan kedua pula dilakukan mengikut Seksyen 5 Akta Lambang Dan Nama 1963 (Penalti),” katanya pada sidang akhbar secara dalam talian di sini hari ini.
Kata beliau, sepasukan polis dari Ibu Pejabat Polis Daerah (IPD) Kajang sebelum ini menahan tiga suspek di sekitar Kajang pada 29 Januari lalu pukul 11 malam.
Kosmo! pada 31 Januari lalu melaporkan tindakan seorang lelaki dari sebuah pertubuhan melakukan tugasan rondaan dengan mengenakan seragam seperti anggota PDRM akhirnya mengundang padah apabila dia ditahan polis. -K!ONLINE


Minyak masak Soon Hock Hin, sardin Raoping Tengyue halal
Oleh MOHD. HUSNI MOHD. NOOR

4 Februari 2021, 6:07 pm
PUTRAJAYA – Jabatan Kemajuan Islam Malaysia (Jakim) memaklumkan produk minyak masak keluaran syarikat Perniagaan Minyak Masak Soon Hock Hin Sdn. Bhd. (Soon Hock Hin) memiliki sijil halal yang sah.
Menerusi perkongsian di laman Facebook, Jakim melalui Bahagian Hab Halalnya menjelaskan syarikat itu adalah pemegang Sijil Pengesahan Halal Malaysia (SPHM) yang masih sah.
Selain itu, Jakim turut mengesahkan bahawa produk sardin keluaran syarikat Raoping Tengyue Foodstuff Co. Ltd. (Raoping Tengyue) adalah pemegang sijil halal Shandong Halal Certification Service (SHC).
“SHC adalah salah satu badan pensijilan halal luar negara yang diiktiraf oleh Jakim di negara China,” katanya.-K! ONLINE


[KEMASKINI] Tahun Baru Cina dibenarkan ikut SOP
Oleh MOHD RASDAN AHMAD

4 Februari 2021, 6:01 pm
PETALING JAYA – Menteri Kanan Keselamatan, Datuk Seri Ismail Sabri Yaakob mengumumkan sambutan Tahun Baru Cina hanya dibenarkan di rumah kediaman bersama ahli keluarga dari rumah yang sama sahaja.
Jelas beliau, kebenaran itu hanya diberikan pada 11 dan 12 Februari ini mengikut prosedur operasi standard (SOP) ditetapkan bagi memberi ruang untuk majlis makan besar bersama keluarga.
Tambahnya, aktiviti sembahyang juga hanya dibenarkan dilakukan oleh ahli keluarga yang tinggal serumah sahaja bagi mengelakkan pergaulan orang luar yang dibimbangi mempunyai gejala Covid-19.
“Sambutan Tahun Baru Cina tetap dibenarkan namun mengikut (SOP) yang ditetapkan kerajaan sepertimana yang dilakukan ketika Hari Raya Aidilfitri dan Deepavali sebelum ini.
“Aktiviti makan besar juga hanya dibenarkan antara ahli keluarga yang tinggal serumah manakala upacara sembahyang di tokong hanya dibenarkan untuk lima orang ahli jawatankuasa tokong sahaja,” jelasnya ketika sidang akhbar khas sebentar tadi.
Katanya, aktiviti kebudayaan yang biasa dilakukan sebelum ini antaranya tarian singa, tarian naga dan perarakan sama sekali tidak dibenarkan.

“Aktiviti ziarah dan rentas negeri juga tetap tidak dibenarkan di seluruh negara hanya Sarawak sahaja akan diputuskan oleh kerajaan negeri,” jelasnya.-K! ONLINE


Golongan T20 guna duit i-Sinar untuk pelaburan emas, saham
4 Februari 2021, 5:49 pm
PETALING JAYA- Golongan T20 berusia 40 hingga 55 tahun paling ramai mengeluarkan duit i-Sinar untuk tujuan pelaburan seperti membeli emas atau saham, menurut satu kajian Pusat Penyelidikan UCSI.
Kaji selidik itu membabitkan 809 responden dari seluruh negara yang telah atau merancang memohon pengeluaran i-Sinar.
Menurut kajian itu, Golongan T20 membentuk 47.7 peratus daripada pencarum yang mengeluarkan wang i-Sinar untuk tujuan pelaburan, diikuti M40 sebanyak 35.3 peratus dan B40 sebanyak 31.1 peratus.
“Meskipun dalam keadaan yang sukar dengan pandemik Covid-19 melanda dunia, masih ada yang melihat peluang dan bertindak,” menurut satu kenyataan yang dikeluarkan pusat itu.
Keseluruhannya, mereka membentuk 34.9 peratus daripada jumlah responden yang menyatakan pengeluaran wang i-Sinar untuk tujuan pelaburan.
Seramai 55.5 peratus pencarum Kumpulan Wang Simpanan Pekerja (KWSP) menggunakan duit i-Sinar untuk tujuan membayar ansurans bulanan, diikuti pembelian barangan dapur dan makanan (48.6 peratus).

Tujuan lain termasuk ubah suai rumah (32 peratus), pembelian gajet (24.1 peratus) dan menyimpan dalam akaun bank (18.4 peratus).
“Pusat Penyelidikan Undian UCSI mendapati membayar balik pinjaman menjadi tujuan utama responden membuat pengeluaran i-Sinar bagi golongan B40 dan M40 serta yang berusia antara 26 hingga 55 tahun.
“Mungkin sudah tiba masa untuk rakyat Malaysia melihat kembali adakah mereka mempunyai komitmen yang tinggi dan adakah mereka sudah cukup bersedia berdepan dengan masa-masa sukar seperti sekarang ini,” tambahnya. -K! ONLINE


Henti lempar tohmahan kepada YDPA – Muhyiddin
Oleh MOHD. HUSNI MOHD. NOOR

4 Februari 2021, 5:30 pm
PUTRAJAYA – Semua pihak diingatkan supaya berhenti melemparkan tohmahan yang tidak berasas terhadap keprihatinan Yang di-Pertuan Agong Sultan Abdullah Ri’ayatuddin Al-Mustafa Billah Shah dalam memperkenankan Proklamasi Darurat, kata Tan Sri Muhyiddin Yassin.
Perdana Menteri berkata, kerajaan telah mendapat perkenan selepas Tuanku berpuas hati bahawa penularan wabak Covid-19 di negara ini berada di tahap kritikal dan perlunya pelaksanaan darurat selaras dengan keputusan Jemaah Menteri.
Beliau berkata, Proklamasi Darurat yang dimasyhurkan oleh Baginda adalah bertujuan memberikan bidang kuasa tertentu kepada kerajaan untuk mengurus pandemik Covid-19 dengan lebih cepat, cekap dan berkesan.
“Tindakan-tindakan serta merta sedang diambil oleh kerajaan di bawah peruntukan-peruntukan Ordinan Darurat yang sedang berkuat kuasa.
“Proklamasi Darurat tidak mempunyai tujuan lain selain daripada membendung penularan Covid-19 dengan lebih berkesan dan melindungi nyawa rakyat.
“Walaupun ada segelintir pihak cuba mencabar Proklamasi Darurat di mahkamah, saya percaya bahawa Baginda sebagai Ketua Negara amat memahami dan menghormati sistem dan proses perundangan negara,” katanya.

Beliau berkata demikian semasa menyampaikan perutusan khas penjelasan pelaksanaan proklamasi darurat dan pemasyuran ordinan darurat dalam mengurus pandemik Covid-19 hari ini.
Muhyiddin berkata, sebagai ketua kerajaan, beliau sentiasa menghormati sistem dan proses perundangan negara ini yang berpaksikan sistem Raja Berperlembagaan dan Demokrasi Berparlimen. -K! ONLINE


59 peratus jangkitan Covid-19 di tempat kerja
Oleh ZULKIFLI MANZOR

4 Februari 2021, 4:57 pm
PETALING JAYA – Data terkini kerajaan menunjukkan lebih separuh atau 59 peratus jangkitan kes Covid-19 di Malaysia berlaku di tempat kerja.
Perdana Menteri, Tan Sri Muhyiddin Yassin berkata, sebanyak 19 peratus di pusat tahanan,
kediaman (14 peratus), rumah ibadat atau aktiviti keagamaan (lima peratus) dan kes import (dua peratus).
“Saya ingin mengingatkan bahawa kerajaan tidak akan teragak-agak untuk mengambil tindakan tegas ke atas mana-mana pihak yang melanggar SOP yang sedang berkuatkuasa.
“Satu Pasukan Petugas Khas Pemantauan dan Penguatkuasaan PKP yang dianggotai oleh pelbagai agensi dan kementerian telah ditubuhkan untuk memantau pematuhan SOP di premis-premis,” katanya dalam perutusan khas hari ini. – K! ONLINE


Akta 446 sedang dipinda tangani isu pengurusan penginapan pekerja
Oleh NOR IDAYU BOSRO

4 Februari 2021, 4:46 pm
PUTRAJAYA – Kerajaan sedang dalam proses meminda Akta Standard Minimum Perumahan, Penginapan dan Kemudahan Pekerja 1990 atau Akta 446 bagi tujuan menangani isu-isu pengurusan tempat tinggal pekerja menerusi tindakan penguatkuasaan yang lebih tegas.
Perdana Menteri, Tan Sri Muhyiddin Yassin berkata, ia berikutan tempat penginapan pekerja asing yang sesak dan tidak memenuhi standard dikenal pasti menjadi antara punca utama penularan Covid-19 dalam kalangan pekerja di negara ini.
“Antara tindakan lebih tegas termasuklah mewajibkan majikan untuk menyediakan tempat tinggal yang memenuhi standard ditetapkan dan menanggung kos penginapan, perpindahan serta kos saringan kesihatan pekerja.
“Selain itu, majikan diwajibkan melaksanakan tindakan pemantauan ke atas pekerja asing sewaktu bekerja di premis pekerjaan dan selepas waktu bekerja di tempat tinggal serta memastikan agen pusat penginapan pekerja menyediakan tempat tinggal pekerja yang memenuhi syarat dan standard kesihatan awam yang ditetapkan oleh kerajaan,” katanya.
Beliau berkata demikian semasa menyampaikan perutusan khas penjelasan pelaksanaan proklamasi darurat dan pemasyuran ordinan darurat dalam mengurus pandemik Covid-19 hari ini.
Sementara itu, Muhyiddin berkata, Kementerian Sumber Manusia akan mengetuai Pasukan Petugas Pengurusan Penginapan Pekerja yang akan mempunyai bidang kuasa lebih besar dan menyeluruh menerusi pindaan Akta 446.

Sehingga 3 Februari lalu, sektor pengilangan merekodkan jumlah kluster Covid-19 yang tertinggi iaitu 128 kluster, diikuti oleh sektor pembinaan (82 kluster) dan sektor perkhidmatan (61 kluster). -K! ONLINE


Angkara takut, pesara wanita ditipu Macau Scam RM1 juta
Oleh NOR AZIHAN MD. GHAZALI

4 Februari 2021, 5:08 pm
PETALING JAYA – Gara-gara takut dan bimbang akan disabitkan dengan aktiviti penggubahan wang haram, seorang pesara kerajaan kerugian wang tunai sebanyak RM1 juta selepas ditipu dua individu yang menyamar sebagai petugas Pos Malaysia Berhad (Pos Malaysia) dan Polis Diraja Malaysia (PDRM).
Wanita yang berusia 74 tahun itu menyerahkan sejumlah wang tersebut kepada individu yang berselindung di sebalik Macau Scam melalui lima transaksi sejak 6 Oktober tahun lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mangsa telah mendapat panggilan daripada seorang individu yang mengaku daripada ibu pejabat Pos Malaysia memaklumkan terdapat satu bungkusan dihantar mangsa ke Sabah.
Bungkusan tersebut mengandungi Mykad, buku cek dan tiga keping kad mesin juruwang automatik (ATM) miliknya.
Jelasnya, panggilan telah disambungkan ke Ibu Pejabat Polis Kontinjen (IPK) Sabah dan mangsa telah bercakap dengan dua individu dikenali Sarjan Fairul dan juga ‘Wan’.
“Kedua-duanya mengugut mangsa akan ditangkap dan direman atas kesalahan penggubahan wang haram sekiranya enggan memberikan kerjasama.

“Bimbang dengan perkara itu, mangsa telah melakukan transaksi pemindahan wang sebanyak lima kali bermula 1 Oktober tahun lalu. Melalui transaksi pertama, mangsa telah mengeluarkan RM833,000 daripada hasil simpanan dalam akaun Tabung Haji miliknya,” ujarnya dalam kenyataan hari ini.
Mangsa turut melakukan beberapa lagi transaksi pemindahan wang kepada suspek masing-masing bernilai Rm75,000 dan RM84,500 seperti yang diarahkan kepadanya sehingga mengakibatkan jumlah kerugian keseluruhan mencecah RM1,007,673. -K!ONLINE


Hanya 30 peratus pekerja boleh hadir ke pejabat
Oleh ZULKIFLI MANZOR

4 Februari 2021, 4:36 pm
PETALING JAYA – Golongan majikan diminta supaya mematuhi arahan kerajaan dengan membenarkan hanya 30 peratus pekerja dalam kategori pengurusan yang boleh hadir ke pejabat atau premis perniagaan.
Perdana Menteri, Tan Sri Muhyiddin Yassin berkata, manakala kakitangan lain mesti bekerja dari rumah bagi memutuskan rantaian jangkitan Covid-19 yang sudah pun berada dalam komuniti.
“Apabila arahan ini dipatuhi, sekurang-kurangnya 70 peratus daripada pekerja dalam kategori ini tidak berada di pejabat atau di premis-premis perniagaan.
“Ini bermakna pergerakan orang ramai dalam pengangkutan awam, di jalan raya, premis-premis pejabat dan perniagaan dapat dikurangkan dan pada masa sama ekonomi dan industri dapat terus beroperasi,” katanya dalam perutusan khas hari ini.
Muhyiddin berkata, majikan tidak boleh memaksa pekerja yang sedang menjalani kuarantin untuk datang bekerja kerana akan membahayakan semua orang.
“Jangkitan kepada orang lain boleh berlaku sekiranya mereka juga didapati positif Covid-19. Pokoknya, kita mesti jaga kita. Apabila kita jaga sesama kita, kita jaga semua orang,” katanya. – K! ONLINE


Program Imunisasi Covid-19 Kebangsaan bermula hujung Februari
Oleh ZULKIFLI MANZOR

4 Februari 2021, 5:28 pm
PETALING JAYA – Perdana Menteri, Tan Sri Muhyiddin Yassin memaklumkan, kerajaan akan
memulakan “roll-out” pelaksanaan Program Imunisasi Covid-19 Kebangsaan pada hujung bulan ini.
Program itu menyasarkan 80 peratus populasi negara ini atau 26.5 juta individu akan menerima vaksin Covid-19 yang akan diberikan secara percuma.
“Vaksin Covid-19 antara sinar harapan kita yang paling utama untuk kita menang dalam perang melawan Covid-19. Kerajaan telah berjaya menempah vaksin Covid-19 dengan penghantaran pertama bekalan vaksin ini dijadualkan tiba pada bulan ini.
“Penghantaran pertama vaksin Covid-19 melibatkan vaksin keluaran syarikat Pfizer dan BioNTech yang menunjukkan kadar keberkesanaan tinggi iaitu pada tahap 95 peratus,” katanya dalam perutusan khas hari ini.
Muhyiddin berkata, fasa pertama program itu yang dijadualkan berlangsung sehingga April 2021 melibatkan 500,000 petugas barisan hadapan, manakala fasa kedua sehingga Ogos melibatkan 9.4 juta golongan rentan.
Kata beliau, bagi fasa ketiga Program Imunisasi COVID-19 Kebangsaan, baki penerima vaksin merupakan golongan dewasa berumur 18 tahun ke atas yang akan bermula Mei 2021 sehingga Februari 2022.

Jelas beliau, lebih 600 pusat simpanan yang juga pusat pemberian vaksin akan dibuka di seluruh negara.
“Saya telah mengarahkan pihak berkuasa menggunakan pelbagai kemudahan termasuk fasiliti kesihatan awam dan swasta, stadium, pusat konvensyen, dewan orang ramai serta universiti sebagai pusat vaksinasi.
“Peruntukan Ordinan Darurat (Kuasa-Kuasa Perlu) 2021 akan digunakan oleh kerajaan untuk mengambilalih secara sementara dewan-dewan dan kemudahan-kemudahan yang lain,” katanya. – K! ONLINE


Ditahan disyaki mencabul
Oleh SITI A'ISYAH SUKAIMI

4 Februari 2021, 5:22 pm
CYBERJAYA – Seorang lelaki Myanmar ditahan selepas disyaki mencabul seorang wanita dalam kejadian di Taman Tasik Komuniti Cyberjaya di sini, petang semalam.
Ketua Polis Daerah Sepang, Asisten Komisioner Wan Kamarul Azran Wan Yusof berkata, dalam kejadian pukul 6.40 petang itu, mangsa yang juga seorang suri rumah berusia 35 tahun sedang berjalan kaki di taman tersebut bersama rakannya.
“Mereka diganggu suspek dan kemudian, lelaki itu telah memegang punggung menyebabkan wanita itu terus memarahinya. Dalam masa sama, orang awam juga datang membantu mangsa dengan memegang suspek.
“Susulan itu, mangsa menghubungi 999 dan apabila polis sampai, pengadu menyerahkan lelaki itu kepada pihak polis,” katanya ketika dihubungi Kosmo! di sini hari ini.
Dalam pada itu, Wan Kamarul Azran berkata, kes berkenaan disiasat mengikut Seksyen 354 Kanun Keseksaan.
Terdahulu, video lelaki tersebut ditahan orang ramai turut dikongsikan menerui Twitter akaun Cyberjaya Info.

Segelintir pengguna Twitter turut mendakwa terserempak dengan warga asing tersebut di taman itu malah, ada pemilik akaun mendakwa, suspek mengejarnya sambil menjerit sewaktu dia beriadah di situ.
Selain itu, ada juga pengguna Twitter yang lain mendakwa ternampak warga asing itu menjerit di jambatan di taman tersebut selain merasakan lelaki itu kelihatan pelik. -K!ONLINE


Tipu disamun, ragut elak didenda hilang MyKad
Oleh ISKANDAR SHAH MOHAMED

4 Februari 2021, 4:53 pm
SHAH ALAM – Polis Selangor mendedahkan menerima sebanyak 137 laporan polis palsu berhubung jenayah samun dan ragut bagi mengelakkan didenda kerana kehilangan kad pengenalan.
Pecahan jumlah itu masing-masing sebanyak 107 sepanjang tahun lalu dan 30 laporan sehingga Januari tahun ini.
Ketua Jabatan Siasatan Jenayah Selangor, Datuk Fadzil Ahmat berkata, berdasarkan laporan itu pada awalnya kertas siasatan dibuka mengikut Seksyen 392/ 395 Kanun Keseksaan iaitu samun atau samun berkumpulan.
“Bagaimanapun, hasil siasatan mendapati tidak wujud elemen jenayah yang dilaporkan malah pengadu turut gagal memberi keterangan sahih mengenainya.
“Hasil siasatan juga menunjukkan laporan itu bertujuan bimbang tidak dapat memperbaharui Mykad atau perlu
membayar denda kepada pihak Jabatan Pendaftaran Negara (JPN) bagi mendapatkan gantian kad pengenalan yang baru,” katanya pada sidang akhbar secara dalam talian di sini hari ini.
Bayaran denda yang perlu dibayar bagi mendapatkan gantian kad pengenalan yang hilang adalah RM100 bagi kehilangan kali pertama manakala bagi kehilangan kedua dikehendaki membayar RM300 dan RM1,000 untuk kehilangan kali ketiga dan seterusnya.

Justeru, Fadzil menegaskan pihaknya sudah membuka kertas siasatan kes itu mengikut Seksyen 182 Kanun Keseksaan.
“Ia melibatkan kesalahan memberi maklumat palsu dengan niat menyebabkan seorang penjawat awam menggunakan kuasanya yang sah di sisi undang-undang sehingga mendatangkan bencana kepada orang lain.
“Jika sabit kesalahan, ia memperuntukkan hukuman penjara enam bulan atau denda maksimum RM2,000 atau kedua-duanya sekali,” katanya. -K!ONLINE


Dj Lin dimasukkan ke hospital, alami alahan teruk
Oleh SAIRUL ZAMRI MISRANI

4 Februari 2021, 4:24 pm
PETALING JAYA – Selepas hampir dua minggu diserang alahan serius, penyampai popular radio Suria FM, DJ Lin akhirnya dimasukkan ke hospital.
Menerusi satu entri yang dimuat naik dalam Instagram, DJ Lin atau nama sebenarnya Roslinda Abdul Majid, 46, masalah alahan yang dialami semakin teruk dan terpaksa dirujuk ke hospital untuk rawatan selanjutnya.
“Keadaan terkini DJ Lin dek penangan masalah alergik (alahan). Pagi ni teruk sebab makin banyak alahan yang keluar satu badan hingga saluran pernafasan mula sempit dan sukar bernafas.
“Doktor terpaksa gunakan alat bantuan pernafasan (oksigen). Doakan DJ Lin,” tulisnya pada ruangan kapsyen.
Meninjau pada ruangan komen, rata-rata rakan artis dan pendengar setia segmen Suria Cinta yang dikendalikan DJ Lin mendoakan agar beliau segera sembuh dan dapat bersiaran seperti biasa.
Terdahulu pada entri yang dimuat naiknya beberapa hari lalu, penyandang trofi Penyampai Radio Popular dua kali berturut-turut Anugerah Bintang Popular ke-32 dan 33 itu memaklumkan sudah mengambil ubat-ubatan seperti disarankan, namun masih belum berkesan.

DJ Lin turut berterima kasih kepada semua pendengar Suria Cinta yang tidak putus-putus mendoakan kesihatannya serta meninggalkan mesej peribadi bertanyakan tahap kesihatannya selain berkongsi tip mengatasi masalah alahan pada kulit.
DJ Lin mengendalikan segmen Suria Cinta sejak 2006 yang bersiaran dan menemui pendengar setiap hari Ahad hingga Jumaat dari pukul 8 malam hingga 1 pagi. – K! ONLINE


Pekerja kilang tinggal bersesak dalam kontena
Oleh ZAKI SALLEH

4 Februari 2021, 4:24 pm
BATU GAJAH – Sebuah kilang kejuruteraan di Kawasan Perindustrian Pengkalan Dua dekat Pusing di sini berdepan denda lebih RM100,000 selepas dikesan melakukan kesalahan mengabaikan kebajikan tempat tinggal pekerja warga asingnya.
Menerusi operasi khas dijalankan Jabatan Tenaga Kerja (JTK) Perak hari ini, pemilik kilang terbabit didapati mengabaikan aspek penginapan pekerja dengan tidak mempunyai perakuan penginapan.
Operasi turut disertai pegawai daripada agensi lain seperti Jabatan Kesihatan negeri, Pertubuhan Keselamatan Sosial, Majlis Daerah Batu Gajah dan Polis Diraja Malaysia..
Pengarah JTK negeri Perak, Muhammad Fauzi Abd. Ghani berkata, pihak majikan juga tidak mematuhi peraturan tempat tinggal apabila menempatkan bilangan penghuni pekerja asing melebihi daripada jumlah yang ditetapkan.
Menurut beliau, walaupun majikan menyediakan kontena di dalam kawasan premis tetapi keadaannya tidak kondusif selain sesak.
“Hasil pemeriksaan mendapati empat buah kontena diubah suai dijadikan tempat tinggal 40 orang pekerja dengan setiap kontena dihuni seramai 10 orang sedangkan jumlah dibenarkan adalah enam penghuni sahaja.

“Kita juga mendapati almari, tilam yang sesuai selain aspek kebersihan tempat tinggal tidak begitu memuaskan.
“Jadi, untuk kesemua kesalahan itu kita akan buka kertas siasatan untuk mengambil tindakan lanjut kepada majikan,” katanya kepada pemberita di sini.
Jelasnya, majikan tersebut akan disiasat di bawah Seksyen 24D(3) Akta 446 dan jika sabit kesalahan boleh dikenakan denda RM50,000 dan penjara sehinga satu tahun atau kedua-duanya sekali.
Dalam pada itu, Muhammad Fauzi turut menggesa semua majikan mengambil langkah proaktif untuk hadir ke mana-mana pejabat cawangan JTK yang berdekatan untuk mendapatkan nasihat berhubung Perakuan Penginapan ini.
“Selain di Ipoh, kita mempunyai pejabat cawangan iaitu di Taiping, Kuala Kangsar, Tapah, Teluk Intan dan Setiawan, jadi tiada alasan untuk tidak dapat hadir atau sukar berhubung.
“Selain itu pihak majikan juga boleh menghubungi kita menerusi laman web dan ia lebih mudah,” ujarnya.-K!ONLINE


Peniaga Kuala Krai ikut peraturan KPDNHEP
Oleh YATIMIN ABDULLAH

4 Februari 2021, 4:39 pm
KUALA KRAI – Tiada sebarang kompaun dikeluarkan kepada peniaga di Kuala Krai berkaitan kesalahan di bawah bidang kuasa Kementerian Perdagangan Dalam Negeri dan Hal Ehwal Pengguna (KPDNHEP) sepanjang Perintah Kawalan Pergerakan (PKP).
Ketua Cawangan KPDNHEP Kuala Krai, Sulaiman Derahim berkata, situasi itu menunnukkan bahawa tahap pematuhan para peniaga di daerah itu berada pada tahap terbaik.
Katanya, sebanyak 453 premis perniagaan telah diperiksa oleh agensi berkenaan sejak PKP dilaksanakan pada 16 Januari lalu.
“Setakat ini, tiada sebarang perlanggaran undang-undang bawah bidang kuasa pihak kami dikesan berlaku di Kuala Krai.
“Jadi, saya harap para peniaga terus patuh kepada peraturan yang telah sedia ada,” katanya dalam satu kenyataan hari ini.
Sulaiman memberitahu, KPDNHEP Kuala Krai tidak akan berkompromi dengan pihak atau individu yang dikesan melanggar peraturan.

Katanya, pemeriksaan berkala sentiasa dilakukan bagi memastikan tidak berlaku kenaikan harga barangan sepanjang PKP sehingga 18 Februari ini.-K!ONLINE


Tolong datang dalam mimpi saya, mak – Aaron Aziz
Oleh MOHAMMAD SHAHEMY AZMI

4 Februari 2021, 3:29 pm
PETALING JAYA – Terlalu rindu. Itulah perasaan yang cuba digambarkan pelakon terkenal, Datuk Aaron Aziz terhadap ibunya, Allahyarham Juriana Jaafar yang meninggal dunia pada 7 November tahun lalu.
Menerusi satu hantaran yang dimuat naik dalam Instagram miliknya, pelakon kelahiran Singapura itu berkongsi perbualan terakhir mereka sebelum ibunya meninggal dunia.
“Assalamualaikum son (anakku). Apa khabar Danish? Awak ada hubungi dia? Dia sihat?” tanya ibunya tentang anak sulung Aaron, Danish Anaqi yang sedang melanjutkan pengajiannya di Jepun.
Dalam hantaran berkenaan juga, pelakon filem KL Gangster 2 itu turut melahirkan kerinduan menebal terhadap arwah ibunya dan berharap mereka dapat bertemu dalam mimpi.
“Saya harap mak masih ada di sini lagi. Mesej terakhir mak pada saya ialah pada 28 Oktober, sebelum mak meninggal dunia pada 7 November tahun lalu.
“Sekarang mak sudah kembali ke pangkuan-Nya. Tolong datang dalam mimpi saya mak.

“Saya sangat rindu dan sayangkan mak,” ujarnya pada hantaran tersebut.
Rata-rata pengikutnya dalam Instagram turut melahirkan rasa sedih dan simpati terhadap Aaron dan berdoa supaya arwah ibunya dirahmati Allah SWT.
“Faham perasaan ini. Rindu yang tidak tertanggung. Al-Fatihah,” ujar salah seorang pengguna Instagram.
Terdahulu, ibu kepada aktor berusia 45 tahun itu meninggal dunia di sebuah pusat perubatan swasta di Singapura akibat serangan jantung. – K! ONLINE


Syed Saddiq gagal cabar ROS tolak pendaftaran MUDA
Oleh NUZULSHAM SHAMSUDDIN

4 Februari 2021, 4:13 pm
KUALA LUMPUR – Pengasas Ikatan Demokratik Malaysia (MUDA)  Syed Saddiq Syed Abdul Rahman serta 12 individu gagal dalam permohonan mereka memperoleh kebenaran semakan kehakiman bagi mencabar keputusan Jabatan Pendaftaran Pertubuhan (ROS) yang menolak permohonan MUDA didaftarkan sebagai sebuah parti politik.
Hakim Mahkamah Tinggi, Datuk Seri Mariana Yahya membuat keputusan itu hari ini selepas membenarkan bantahan Jabatan Peguam Negara (AGC) terhadap permohonan kebenaran semakan kehakiman yang dikemukakan Syed Saddiq serta 12 individu itu.
Peguam Kanan Persekutuan Ahmad Hanir Hambaly berkata mahkamah mendapati bahawa pemohon gagal mematuhi peruntukan rayuan kepada Menteri Dalam Negeri di bawah Seksyen 18 Akta Pertubuhan 1966 susulan permohonan mereka untuk mendaftarkan MUDA sebagai sebuah parti politik ditolak ROS.
“Mahkamah menolak permohonan kebenaran semakan kehakiman pemohon dengan kos RM2,000,” katanya ketika dihubungi di sini.
Keputusan permohonan itu dibuat di hadapan Mariana menerusi aplikasi Zoom.
Pada 25 Januari lalu, Jabatan Peguam Negara membantah permohonan tersebut atas alasan permohonan adalah pramatang dan penyalahgunaan proses mahkamah.

Selain itu pemohon tidak merayu kepada Menteri Dalam Negeri Datuk Seri Hamzah Zainuddin terlebih dahulu sebelum memfailkan semakan kehakiman sebagaimana yang diperuntukkan di bawah Seksyen 18 Akta Pertubuhan dan MUDA mempunyai tempoh 30 hari bermula 6 Januari untuk mengemukakan rayuannya.
Pada 12 Januari lalu, MUDA telah memfailkan permohonan semakan itu dengan menamakan ROS dan Menteri Dalam Negeri masing-masing sebagai responden pertama dan kedua.
Selain itu mereka turut memohon perintah untuk membatalkan keputusan jabatan pendaftaran itu yang menolak pendaftaran MUDA sebagai pertubuhan di bawah kategori parti politik menurut Seksyen 7 Akta Pertubuhan 1966.
Syed Saddiq yang juga bekas Ketua Armada Bersatu dalam afidavit sokongan yang difailkan bersama semakan kehakiman berkata pihaknya menerima surat daripada ROS pada 6 Januari lalu yang menyatakan bahawa permohonan MUDA tidak mematuhi Jadual Pertama Akta Pertubuhan 1966.
Permohonan itu kemudian ditolak mengikut Seksyen 7 (3) (e) Akta Pertubuhan 1966.
Menurutnya, terdapat kelalaian (omission) dari pihak ROS untuk menjelaskan secara terperinci perenggan kecil atau peruntukan mana di bawah Jadual Pertama yang tidak dipatuhi oleh MUDA.
Penaja-penaja MUDA tidak dapat mengetahui akan ketidakpatuhan yang dikatakan itu dan tidak dapat membetulkannya.-K!ONLINE


Pelajar guna nombor plat AHH YOO 9941 ditahan
Oleh AZAHAR HASHIM

4 Februari 2021, 3:51 pm
KULIM – Tindakan seorang pelajar menggunakan nombor pendaftaran palsu AHH YOO 9941 pada papan nombor plat belakang motosikalnya untuk rakaman menerusi aplikasi Tik Tok membawa padah apabila dia ditahan polis semalam.
Remaja lelaki berusia 17 tahun yang bakal menduduki Sijil Pelajaran Malaysia (SPM) itu ditahan dalam operasi samseng jalanan di Taman Selasih di sini kira-kira pukul 8 malam.
Ketua Polis Daerah Kulim, Superintendan Azhar Hashim berkata, anggota Bahagian Siasatan dan Penguatkuasaan Trafik Ibu Pejabat Polis Daerah Kulim dalam operasi itu bertindak menahan remaja terbabit yang menunggang motosikal berkuasa tinggi jenis Kawasaki KR150.
“Pemeriksaan di bahagian nombor plat hadapan motosikal itu didapati mengunakan nombor pendaftaran biasa yang didaftarkan di Wilayah Persekutuan Kuala Lumpur.
“Walau bagaimanapun, pemeriksaan lanjut anggota mendapati nombor pendaftaran pada papan plat belakang berbeza apabila tertera AHH YOO 9941,” katanya ketika dihubungi di sini hari ini. – K! ONLINE


PKP berjaya kurangkan kes Covid-19 di empat negeri
Oleh ZULKIFLI MANZOR

4 Februari 2021, 4:04 pm
PETALING JAYA – Pelaksanaan Perintah Kawalan Pergerakan (PKP) sejak 13 Januari lalu mula menunjukkan kesan positif dalam mengurangkan kes jangkitan Covid-19 di beberapa negeri.
Perdana Menteri, Tan Sri Muhyiddin Yassin berkata, Kelantan, Kedah, Terengganu dan Pahang telah menunjukkan trend jumlah kes harian baru yang semakin melandai.
“Namun peningkatan kes masih berlaku di Selangor, Kuala Lumpur, Johor. Ini adalah negeri yang tinggi kepadatan disamping mempunyai kegiatan ekonomi dan industri yang rancak,” katanya dalam perutusan khas hari ini.-K!ONLINE


Pengembala kambing OKU maut dirempuh Kembara
Oleh DIYANATUL ATIQAH ZAKARYA

4 Februari 2021, 3:12 pm
ALOR GAJAH – Seorang remaja orang kelainan upaya (OKU) yang juga pengembala kambing maut selepas motosikal ditunggang merempuh sebuah kereta di Simpang Tiga Taman Kejora Tebong, di sini, hari ini.
Dalam kejadian kira-kira pukul 9 pagi itu, mangsa G.Tamilarasan, 17, meninggal dunia di tempat kejadian akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, ketika kejadian mangsa yang menunggang motosikal jenis Honda EX5 dalam perjalanan dari arah Tebong menghala ke Tampin.
“Setiba di tempat kejadian, sebuah kereta jenis Perodua Kembara dipandu seorang lelaki berusia 46 tahun tiba-tiba keluar membelok ke arah Tebong, menyebabkan mangsa gagal mengelak kenderaan itu dan merempuhnya.
“Akibat kemalangan itu, mangsa meninggal dunia di tempat kejadian akibat kecederaan parah di kepala, manakala pemandu Kembara tidak mengalami kecederaan,” katanya ketika dihubungi di sini, hari ini.
Dalam kejadian berasingan, seorang pemandu lori maut selepas kenderaan berat yang dipandu terbabas sendiri di Lebuh Raya Alor Gajah-Melaka Tengah-Jasin (AMJ) Paya Datuk, di sini, awal pagi tadi.

Dalam kejadian kira-kira pukul 5 pagi itu, mangsa, Mohd. Hizat Md. Radzi, 45, meninggal dunia di tempat kejadian.
Arshad berkata, ketika kejadian mangsa yang beralamat Gurun, Kedah dalam perjalanan ke Kilang Honda, Pegoh namun tiba-tiba kenderaan dipandu hilang kawalan dan memasuki laluan bertentangan lalu melanggar besi penghadang.
Katanya, mayat kedua-dua mangsa memakan itu telah dihantar ke Hospital Alor Gajah untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987.-K!ONLINE


Apandi buat laporan polis terhadap Tommy Thomas
4 Februari 2021, 3:47 pm
KUALA LUMPUR- Bekas Peguam Negara, Tan Sri Apandi Ali membuat laporan polis terhadap penggantinya, Tan Sri Tommy Thomas berhubung kenyataan dalam buku memoir Tommy, My Story: Justice in the Wilderness yang diterbitkan baru-baru ini.
Apandi yang ditemani peguamnya Datuk Baljit Singh membuat laporan polis pukul 2.30 petang di Ibu Pejabat Polis Daerah Sentul di sini hari ini.
Dalam laporan polis itu, Apandi menyatakan buku tersebut secara amnya mengandungi tuduhan dan tohmahan yang tidak berasas sama sekali.
“Lebih teruk daripada itu, saya menyatakan kandungan buku tersebut mengandungi fitnah jenayah terhadap saya terutamanya dalam muka surat 199.
“Saya percaya fitnah jenayah adalah kesalahan yang boleh dihukum di bawah Seksyen 500 Kanun Keseksaan,” menurut laporan tersebut.
Apandi mendakwa, buku itu juga mendedahkan perkara-perkara sulit yang tertakluk kepada undang-undang kerahsiaan negara.

Dalam pada itu, menerusi satu kenyataan kepada media susulan laporan polis tersebut, Apandi berkata tujuan beliau membuat laporan polis adalah untuk memastikan semua pihak yang telah dianiaya, difitnah dan dihina dalam buku itu mendapat keadilan.
“Ini adalah terutamanya untuk pegawai-pegawai perundangan di dalam Jabatan Peguam Negara yang sedang berada dalam dilema di mana mereka mahu membela diri tetapi Ini bermaksud mereka terpaksa juga melawan bekas ketua mereka,” katanya. -K! ONLINE


‘Total lockdown’ jejas ekonomi, kehidupan rakyat
Oleh ZULKIFLI MANZOR

4 Februari 2021, 4:18 pm
PETALING JAYA – Ekonomi negara dan kehidupan rakyat terjejas jika kerajaan melaksanakan “total lockdown” bagi memerangi kes jangkitan Covid-19 yang tinggi ketika ini.
Perdana Menteri, Tan Sri Muhyiddin Yassin berkata, “total lockdown” atau pelaksanaan penuh Perintah Kawalan Pergerakan (PKP) bermakna akan berlaku penutupan penuh ekonomi.
“Kerajaan sedar antara kaedah yang paling berkesan memutuskan rantaian jangkitan Covid-19 adalah dengan melaksanakan ‘total lockdown’.
“Tetapi kita juga tahu pelaksanaan ‘total lockdown’ memberi kesan amat negatif terhadap ekonomi negara dan kehidupan rakyat.
“Banyak kilang ditutup, perniagaan gulung tikar. perusahaan lumpuh dan rakyat hilang pekerjaan serta mata pencarian. Kehidupan rakyat pastinya terjejas dengan teruk,” katanya dalam perutusan khas hari ini.
Muhyiddin berkata, kerajaan perlu mencari satu keadah yang serimbang iaitu memastikan kehidupan ekonomi rakyat terus terjamin dan nyawa rakyat terus dilindungi.

Jelas beliau, kaedah yang terbaik pada masa ini membenarkan sektor ekonomi perlu untuk terus beroperasi dan pada masa yang sama melaksanakan Prosedur Operasi Standard (SOP) yang ketat untuk memutuskan rantaian jangkitan Covid-19. – K! ONLINE


Empat lelaki termasuk remaja lelaki didakwa kes bunuh lelaki disimbah asid
Oleh NOR SHAFAWATI YUP

4 Februari 2021, 3:07 pm
SEREMBAN – Empat lelaki termasuk seorang remaja di bawah umur dihadapkan ke Mahkamah Majisteret di sini hari ini atas tuduhan bersubahat dan membunuh seorang lelaki yang disimbah asid di Jalan Pulai Impian, Sikamat bulan lalu.
Dua tertuduh iaitu Mohd. Fitri Zan, 25, dan  Mohd Zairizan Zainal, 41, yang didakwa atas tuduhan membunuh mengangguk tanda faham selepas pertuduhan dibacakan di hadapan Majistret Mahyun Yusof.
Bagaimanapun, tiada sebarang pengakuan direkodkan.
Mengikut pertuduhan, kedua-dua tertuduh didakwa melakukan perbuatan membunuh Tong Wai Sai, 43, di sebuah rumah di Jalan Pulai Impian 17, Pulai Villa, Sikamat di sini pada pukul 3 pagi, 23 Januari lalu.
Jika sabit kesalahan mereka boleh dikenakan hukuman gantung sampai mati mengikut Seksyen 302 Kanun Keseksaan yang dibaca bersama Seksyen 34 Kanun Keseksaan.
Dalam pada itu, di mahkamah berasingan seorang remaja lelaki berusia 16 tahun dan tertuduh ketiga Mohammad Hairul Fazley, 20, didakwa telah bersubahat membunuh Tong Wai Sai, 43, di lokasi dan masa yang sama.

Bagaimanapun, mereka mengaku tidak bersalah selepas pertuduhan dibacakan di hadapan Majistret V. Vanita.
Kedua-dua mereka didakwa mengikut Seksyen 109 Kanun Keseksaan dibaca bersama Seksyen 302 kanun sama dan boleh dijatuhi hukuman mati mandatori jika disabitkan kesalahan.
Pendakwaan dikendalikan oleh Timbalan Pendawa Raya Hafizah Zainul Hashimi, manala tertuduh
Mohd Fitri diwakili peguam Datuk N. Sivananthan dan Nabila Habib seterusnya Mohd Zairizan diwakili peguam Grace Nathan dan Mohammad Hairul diwakili peguam Hasnan Hamzah.
Mahkamah kemudian memerintahkan kes tersebut disebut secara bersama pada 4 Mac depan.
Sebelum ini, akhbar melaporkan seorang lelaki mualaf maut selepas enam hari mendapatkan rawatan di hospital akibat disimbah asid dalam kejadian dipercayai samun di rumahnya di Taman Pulai Impian, Sikamat di sini pada 23 Januari lalu.
Polis telah menahan enam lelaki dan isteri mangsa bagi membantu siasatan berhubung kes tersebut.-K!ONLINE


32 peniaga diberi notis naik harga peranti elektronik
Oleh MOHAMAD FAIZAL HASHIM

4 Februari 2021, 3:29 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor mengeluarkan notis kepada 32 peniaga yang menaikkan harga jualan kelengkapan elektronik dan alat komunikasi menerusi Ops Catut 8.0 yang dibuat di negeri ini.
Pengarah KPDNHEP Johor, Mohd. Hairul Anuar Bohro berkata, pihaknya menjalankan pemeriksaan ke atas premis yang menjual kelengkapan elektronik dan komunikasi di seluruh negeri ini sejak 25 Januari lalu.
Katanya, pemeriksaan dibuat setelah penjualan alat telekomunikasi seperti telefon pintar dan komputer riba terutama dalam kalangan pelajar sekolah dan Institut Pengajian Tinggi (IPT) mendapat permintaan tinggi susulan pelaksanaan pengajaran dan pembelajaran di rumah (PdPR) ketika Perintah Kawalan Pegerakan (PKP).
“Ops Catut 8.0 juga bertujuan memantau dan memastikan premis yang menjual barangan kelengkapan elektronik seperti komputer, komputer riba, tablet, mesin pencetak dan telefon bimbit agar tidak menaikkan harga sewenang-wenangnya.
“Sehingga hari ini, sebanyak 32 notis dikeluarkan di bawah Seksyen 21, Akta Kawalan Harga dan Antipencatutan (2011) bagi tujuan siasatan lanjut terhadap peniaga untuk mendapatkan maklumat kenaikan harga yang berlaku dan mengesan sekiranya wujud sebarang elemen pencatutan.
“Peniaga yang disyaki melakukan aktiviti mencatut akan disiasat dan sekiranya sabit kesalahan akan diambil tindakan di bawah Seksyen 14 akta yang sama,” katanya dalam kenyataan hari ini.

Mohd. Hairul berkata, individu boleh didenda sehingga RM100,000 atau dipenjara tidak melebihi 3 tahun atau kedua-duanya bagi kesalahan pertama dan denda sehingga RM250,000 atau dipenjara tidak melebihi 5 tahun atau kedua-duanya bagi kesalahan kedua.
Katanya, bagi pihak syarikat pula, mereka boleh didenda sehingga RM500,000 bagi kesalahan pertama dan didenda sehingga RM1 juta bagi kesalahan kedua.
“Pengguna juga dinasihatkan membeli barangan secara berhemah, membuat pilihan dan membandingkan harga sebelum membuat pembelian.
“Anggota penguatkuasa KPDNHEP akan sentiasa menjalankan pemeriksaan secara berterusan bagi memastikan pengguna dapat menikmati barangan keperluan pada harga berpatutan.
“Peniaga juga dinasihatkan mematuhi segala undang-undang perniagaan yang telah ditetapkan kementerian dan tidak mengambil kesempatan menaikkan harga barang sewenang-wenangya dalam tempoh ini. Tindakan tegas akan diambil sekiranya mendapati peniaga yang melakukan kesalahan,” ujarnya.-K! ONLINE


Bantu sanitasi masjid, surau percuma di seluruh negara
Oleh YATIMIN ABDULLAH

4 Februari 2021, 3:01 pm
PASIR MAS – Persatuan Ayahanda Anakanda Malaysia (Paak) akan membantu menyediakan perkhidmatan sanitasi secara percuma kepada masjid dan surau yang terpilih di seluruh negara bagi mencegah penularan Covid-19.
Presidennya, Datuk Suzainal Adnan berkata, dana sebanyak RM100,000 telah diperuntukkan oleh Paak dalam menjayakan program khidmat sosial kepada masyarakat.
Menurutnya, kerja-kerja sanitasi secara percuma itu dilakukan oleh pasukan khas yang dibentuk dalam kalangan ahli Paak dan mendapat latihan pengiktirafan dari Kementerian Kesihatan (KKM).
“Proses itu melibatkan tiga peringkat dilaksanakan mengikut prosedur operasi standard (SOP) seperti ditetapkan oleh KKM.
“Ia merupakan usaha Paak membantu kerajaan dalam memutuskan rantaian Covid-19,” katanya ketika ditemui pemberita di Program Sanitasi Percuma Masjid At-Taqwa, Mukim Padang dekat Tendong di sini hari ini.
Suzainal memberitahu, Tendong merupakan lokasi pertama di negara ini yang dipilih untuk menerima perkidmatan tersebut.

Katanya, sebanyak 19 buah masjid dan 20 buah surau telah dipilih untuk menjalani porses sanitasi.
“Kita akan memulakan perkhidmatan ini ke seluruh negara bermula 8 Febuari ini.
“Selain itu, Paak juga terbuka menjalinkan kerjasama dengan pihak yang mahu mendapatkan kepakaran pihaknya dalam melakukan kerja-kerja sanitasi tersebut,” ujarnya.-K!ONLINE


Lagi bot nelayan Indonesia diusir
5 Februari 2021, 8:54 pm
PETALING JAYA- Lapan bot nelayan Indonesia yang menceroboh perairan negara 30 batu nautika selatan Pulau Perak diusir keluar.
Tentera Laut Diraja Malaysia (TLDM) berkata, Kapal Diraja (KD) Mahawangsa mengesan kehadiran bot-bot itu semasa melakukan rondaan di Selat Melaka Utara pada pukul 9.44 pagi tadi.
“KD Mahawangsa yang sedang melaksanakan rondaan dalam Ops Benteng telah mengesan sebuah bot nelayan Indonesia yang pertama sedang bertambat di boya dalam perairan negara.
“Melihat kehadiran KD Mahawangsa, bot nelayan tersebut segera memotong tali boya dan beredar keluar dari perairan negara,” katanya dalam satu kenyataan hari ini.
Seterusnya KD Mahawangsa mengesan lima bot nelayan yang bertambat di boya haram dalam radius 2 batu nautika dari pengesanan yang pertama pukul 10.38 pagi dan mengambil tindakan mengusir kesemua bot tersebut keluar dari perairan negara.
Kapal itu turut mengesan baki dua bot pada pukul 11.42 pagi dan mengusir segera bot keluar dari perairan negara.-K! ONLINE


Pertimbang hospital swasta beri HSO, potong gelang
Oleh SITI A'ISYAH SUKAIMI

5 Februari 2021, 9:24 pm
PUTRAJAYA – Kementerian Kesihatan (KKM) akan mempertimbangkan untuk menurunkan kuasa kepada hospital swasta bagi mengeluarkan perintah pengawasan di rumah (HSO) kepada pesakit Covid-19.
Ketua Pengarah Kesihatan, Tan Sri Dr. Noor Hisham Abdullah berkata, langkah tersebut dalam menyelaraskan perkhidmatan bersama menerusi kerjasama awam dan swasta.
“Doktor swasta ketika ini tidak diturunkan kuasa untuk memberi HSO atau mengarahkan pesakit Covid-19 memakai gelang.
“Justeru, kita nak turunkan kuasa tersebut bukan hanya kepada penjawat awam tetapi pengamal perubatan berdaftar (swasta) dalam memberikan HSO, pemakaian gelang sehinggalah ia dipotong,” katanya pada pada sesi libat urus darurat Covid-19 siri 2/2021: Ujian Pengesanan Covid-19 dan Kesiapsiagaan Makmal KKM secara maya di sini hari ini.
Sesi tersebut turut melibatkan Pakar Perunding Kanan Penyakit Berjangkit Hospital Sungai Buloh, Datuk Dr. C Suresh Kumar dan Ketua Unit Virologi Institut Penyelidikan Perubatan (IMR), Dr. T. Ravindran.
Selain itu, ia turut membabitkan Pengarah Makmal Kesihatan Awam Kebangsaan (MKAK); Dr. Hani Mat Hussin dan Ketua Penolong Pengarah Kanan Bahagian Amalan Perubatan KKM, Dr. Mohamed Ahsan Mohamed Ismail.

Ditanya mengenai penetapan harga yang berbeza bagi ujian RT-PCR dan RTK-Antigen di klinik swasta, Noor Hisham berkata, pihaknya dalam proses kajian bagi penetapan dan kawalan harga tersebut.
“Sebagai contoh pada tahun lepas, harga pelitup muka naik mendadak ketika awal dahulu. Jadi kawalan harga ini penting,” katanya. -K!ONLINE


Lelaki tidak serik menyamun diberkas
Oleh NOR AZIHAN MD. GHAZALI

5 Februari 2021, 11:25 pm
PETALING JAYA – Meskipun terpalit dengan lima rekod jenayah lampau berkaitan samun,  seorang lelaki masih tidak serik untuk mengulangi kegiatan yang sama.
Yang terbaharu, seorang peniaga berusia 39 tahun telah menjadi sasaran suspek ketika dia berada di kawasan Keretapi Tanah Melayu (KTM) Seri Setia, Sungai Way pada Rabu lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, dalam kejadian kira-kira pukul 11.25 pagi, mangsa dikatakan disamun suspek dengan melarikan beg yang mengandungi wang tunai dan barangan peribadi.
“Apabila menerima laporan kejadian daripada mangsa, polis telah membuat risikan selama beberapa hari bagi mengesan suspek yang berusia 27 tahun itu.
“Selepas berjaya mengesannya, kira-kira pukul 8.45 malam semalam, satu serbuan ke atas sebuah rumah di Taman Desa Ria, Taman Medan telah dibuat dan polis berjaya memberkas suspek yang disyaki terlibat dalam kes berkenaan,” ujarnya dalam kenyataan hari ini.
Jelasnya, beberapa barangan termasuk motosikal jenis Yamaha 150Z yang digunakan untuk melakukan aktiviti samun turut dirampas.

“Hasil soal siasat, suspek mengaku melakukan dua lagi samun di sekitar daerah ini dan semakan juga mendapati dia memiliki lima rekod jenayah lampau berkaitan samun,” ujarnya.
Katanya, suspek direman selama dua hari dan kes disiasat mengikut Seksyen 392 Kanun Keseksaan.-K!ONLINE


Polis menyamar sebagai pelanggan pastikan kedai gunting ikut SOP
Oleh FARAHWAHIDA AHMAD

5 Februari 2021, 10:19 pm
SEGAMAT – Seramai kira-kira 20 orang anggota dan pegawai akan mula membuat penyamaran sebagai pelanggan di kedai gunting rambut bagi mengesan mana-mana individu yang tidak mematuhi peraturan sepanjang perlaksanaan Perintah Kawalan Pergerakan (PKP) sehingga 18 Februari ini.
Ketua Polis Daerah Segamat, Superintendan Raub Selamat berkata, kaedah penyamaran itu akan dilakukan setiap hari di beberapa lokasi kedai gunting rambut secara rawak di sekitar Segamat bermula hari ini.
“Inisiatif ini adalah sebagai langkah pro aktif tambahan pihak polis agar prosedur operasi standard (SOP) sepanjang tempoh PKP dipatuhi oleh orang awam dan pemilik kedai gunting rambut.
“Beberapa anggota polis akan menjadi pelanggan dan berada di dalam kedai untuk melihat situasi dan keadaan operasi kedai gunting rambut yang hanya dibenarkan beroperasi sehingga jam 10 malam,”katanya.
Raub menegaskan tukang gunting rambut mesti mematuhi SOP yang ketat iaitu memakai pelindung muka (face shield), pelitup muka, apron pakai buang, sarung tangan dan alatan mengguting mestilah dibersihkan dengan menggunakan air panas setiap kali selesai.
Menurut beliau, pemeriksaan mengejut turut akan dilakukan dengan kerjasama Pihak Berkuasa Tempatan (PBT) di kediaman tukang gunting rambut yang berkemungkinan besar digunakan sebagai premis alternatif untuk mereka menjalankan perniagaan dari rumah.

Katanya, anggota kereta peronda (MPV) dan Unit Rondaan Bermotorsikal (URB) akan turut serta memantau kediaman penduduk setempat secara berkala bagi mengesan aktiviti yang melanggar SOP di kawasan perumahan.
Sepanjang perlaksanaan PKP yang dilanjutkan bermula hari ini, pihak polis telah melakukan pemeriksaan di lokasi-lokasi kedai gunting rambut, pasar malam dan pusat cuci kereta yang beroperasi di Jementah, Chaah, Labis, Bekok, Buloh Kasap, Tenang,Batu Anam, kawasan perkampungan dan penempatan Felda.
“Fokus utama adalah aspek disiplin dan penjagaan kendiri tukang gunting rambut dan pelanggan dalam usaha kita untuk memutuskan rangkaian Covid-19 serta mengelakkan kluster baharu di Segamat,”ujarnya.
Semalam, Menteri Kanan (Keselamatan), Datuk Seri Ismail Sabri Yaakob, dalam kenyataan berkata, mesyuarat khas telah memutuskan kedai gunting rambut adalah antara tiga jenis perniagaan yang dibenarkan beroperasi semula dengan mematuhi SOP yang ketat bermula hari ini.
Tidak ketinggalan, pasar malam turut dibenarkan beroperasi bermula pukul 4 petang hingga 10 malam dengan mematuhi SOP yang ketat iaitu jarak gerai sejauh satu meter antara satu sama lain dan hanya satu jalan masuk dibenarkan.-K! ONLINE


Pertemuan bersemuka dengan Jokowi beri ruang tingkat hubungan sedia ada- PM
5 Februari 2021, 8:58 pm
PETALING JAYA- Lawatan rasmi Perdana Menteri, Tan Sri Muhyiddin ke Indonesia selama dua hari yang bermula semalam memberi makna apabila pemimpin kedua-dua negara dapat berbual dan berbincang secara bersemuka.
Muhyiddin berkata, pertemuan empat jam dengan Presiden Indonesia, Joko Widodo itu memberi ruang untuk kedua-dua negara mengorak langkah meningkatkan hubungan sedia ada ke peringkat lebih tinggi atau lebih strategik.
“Berbanding perbincangan secara persidangan video, perbualan kami lebih mesra dan konstruktif, malah beliau meminta saya sentiasa berhubung dengannya bagi membincangkan apa-apa isu berkaitan kepentingan kedua-dua negara,” katanya dalam satu kenyataan di laman Facebook beliau.
Katanya, pertemuan bersama pada sesi ‘veranda talk’ merupakan satu lagi pendekatan baharu arena diplomasi antarabangsa dalam situasi pandemik Covid-19.
“Pada sesi itu, saya membangkit dan mencadangkan langkah ke hadapan dalam beberapa isu seperti pelaburan dan perdagangan, pelaksanaan Laluan Hijau Timbal Balik (RGL), diskriminasi minyak sawit dan kerjasama dalam menangani pandemik COVID-19 serta pergolakan politik semasa di Myanmar,” tambah beliau.
Perdana Menteri turut meluangkan masa menunaikan solat Jumaat bersama Jokowi di Masjid Baiturrahim yang terletak di pekarangan kompleks Istana Merdeka.

Beliau turut merakam penghargaan atas sambutan yang disifatkan luar biasa meskipun dilaksanakan dalam keadaan pematuhan ketat protokol kesihatan akibat pandemik Covid-19. -K! ONLINE


4,756 kes Covid-19 petugas kesihatan
Oleh SITI A'ISYAH SUKAIMI

5 Februari 2021, 9:02 pm
PUTRAJAYA – Sehingga kini terdapat 4,756 petugas kesihatan disahkan positif Covid-19 dengan kira-kira 43 peratus daripadanya membabitkan jangkitan di komuniti.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan pecahan mengikut jantina pula, seramai 3,101 kes daripada petugas kesihatan yang positif Covid-19 itu membabitkan wanita dan seramai 1,655 kes adalah petugas kesihatan lelaki.
“Dianggarkan 43 peratus daripada petugas kesihatan tersebut adalah jangkitan dari komuniti dan bukannya di hospital. Sebagai contoh, semalam sahaja sebanyak 85 jangkitan membabitkan petugas kesihatan.
“Malah, baru-baru ini berlaku jangkitan dalam kalangan kakitangan di Hospital Sultanah Nur Zahirah, Kuala Terengganu menjadikan jumlah kepada 93 kes,” katanya pada pada sesi libat urus darurat Covid-19 siri 2/2021: Ujian Pengesanan Covid-19 dan Kesiapsiagaan Makmal KKM secara maya di sini hari ini.
Dalam pada itu, Noor Hisham berkata, bukan hanya petugas kesihatan, mereka di barisan hadapan yang lain termasuk polis dan sebagainya turut berisiko tinggi dijangkiti Covid-19.
Justeru, katanya, apabila mereka disahkan positif, pengesanan kontak rapat turut dijalankan bagi memastikan kes diasingkan selain memastikan penularan dapat diputuskan. -K!ONLINE


Varian B117 babitkan rakyat Malaysia dari UAE
Oleh SITI A'ISYAH SUKAIMI

5 Februari 2021, 8:39 pm
PUTRAJAYA – Kementerian Kesihatan (KKM) mendedahkan, satu lagi varian baharu Covid-19 iaitu B117 telah dikesan di negara ini yang membabitkan pengembara pulang dari Emiriah Arab Bersatu (UAE).
Ketua Unit Virologi Institut Penyelidikan Perubatan (IMR), Dr. Ravindran Thayan berkata, individu tersebut yang juga rakyat Malaysia pulang dari UAE selepas menjalani latihan di sana.
“Satu lagi kes terbaharu ini bukan yang pulang dari United Kingdom (UK) tetapi dari UAE,” katanya pada sesi libat urus darurat Covid-19 siri 2/2021 : ujian pengesanan Covid-19 dan kesiapsiagaan makmal KKM secara maya di sini hari ini.
Sesi libat urus tersebut turut dihadiri oleh Ketua Pengarah Kesihatan, Tan Sri Dr. Noor Hisham Abdullah.
Dalam pada itu, Ravindran berkata, pihaknya mendapatkan sampel-sampel di pintu masuk negara selain kluster-kluster yang turut dilaporkan di negara ini.
“Kita juga melaksanakan kerjasama dengan makmal swasta untuk menjalankan penjujukan genom sekali gus mengesan varian baharu tersebut,” katanya.

Sebelum ini, varian baharu B117 dikesan membabitkan seorang rakyat Malaysia yang pulang dari UK pada Disember lalu. -K! ONLINE


Rumah papan musnah dalam kebakaran
Oleh AZAHAR HASHIM

5 Februari 2021, 8:35 pm
KULIM – Sebuah rumah kampung musnah 90 peratus dalam kebakaran di Bukit Awi berhadapan sebuah masjid di sini hari ini.
Dalam kejadian kira-kira pukul 3.35 petang itu, pemilik rumah dikenali dengan nama Leela, 77, dikatakan tiada di rumah kerana tinggal bersama anaknya di Taman Meranti di sini.
Ketua Balai Bomba dan Penyelamat (BBP) Kulim, Penolong Penguasa Bomba Hamizul Azuan Hamdan berkata, pihaknya menerima panggilan berhubung kejadian kira-kira pukul 3.41 petang tadi.
Katanya, dua buah jentera dari BBP Kulim serta Unit Bantuan Perkhidmatan Kecemasan (EMRS) bersama tujuh anggota bergegas ke tempat kejadian.
“Kita turut dibantu sebuah jentera dari BBP Kulim Hi Tech bersama 13 anggota serta 25 anggota dari Pasukan Bomba Sukarela dari Kulim dan Pulau Pinang,” katanya di sini hari ini.
Menurut Hamizul, kebakaran melibatkan sebuah rumah jenis papan kelas B yang melibatkan kemusnahan 90 peratus dan kejadian itu tidak melibatkan mangsa.

“Api berjaya dikawal kira-kira lima minit kemudian dan operasi tamat sepenuhnya pada pukul 5.55 petang,” katanya.
Tambahnya, punca dan kerugian sebenar akibat kebakaran itu masih dalam siasatan. – K! ONLINE


Mayat lelaki Bangladesh mati dibunuh disorok bawah penutup longkang
Oleh MOHD SYALMIZI HAMID

5 Februari 2021, 9:21 pm
SEBERANG PERAI – Seorang pekerja lelaki warga Bangladesh ditemui mati dalam keadaan sudah berulat di sebuah kilang pakaian di Taman Perindustrian Beringin, Juru, Bukit Mertajam di sini hari ini disyaki akibat dibunuh rakan senegaranya.
Mayat mangsa, Mohammad Rajib Mia, 29, ditemui oleh pekerja syarikat terbabit di dalam longkang di kawasan kilang kira-kira pukul 1.30 petang.
Ketua Polis Daerah Seberang Perai Tengah, Asisten Komisioner Shafee Abd. Samad berkata, seorang pengurus jualan terhidu bau busuk sebelum mendekati kawasan longkang.
“Dia ternampak ulat keluar dari longkang sebelum dia menemui mayat dalam keadaan sudah mereput.
“Mayat itu disembunyikan di dalam longkang dan ditutup dengan penutup longkang jenis simen,” katanya kepada pemberita hari ini.
Shafee berkata, berdasarkan siasatan di lokasi kejadian, terdapat kesan kecederaan akibat objek tumpul pada badan mangsa.

“Polis turut menemui sebilah pisau, tukul besi dan batang besi yang terdapat kesan disyaki darah dalam jarak dianggarkan dua meter dari mayat selain kesan darah di tingkat atas premis yang dijadikan pejabat dan asrama.
“Siasatan turut mendapati mangsa dilaporkan hilang sejak 15 Januari lalu, namun tiada laporan polis tentang kehilangannya dibuat,” katanya lagi.
Menurut Shafee, hasil kepantasan polis, pihaknya berjaya menahan suspek iaitu lelaki rakan senegara mangsa berusia 21 tahun di sebuah kilang milik syarikat sama di Simpang Ampat di sini hari ini.
“Mengikut pengakuan, suspek membunuh mangsa menggunakan batang besi dan dia berseorangan semasa melakukan jenayah itu,” katanya.
Menurutnya, motif kejadian berkenaan masih dalam siasatan pihaknya. – K! ONLINE


Mohammad Shatar Sabran dilantik CEO MQA baharu
Oleh NUR SHARIEZA ISMAIL

5 Februari 2021, 8:47 pm
PUTRAJAYA – Prof. Datuk Dr. Mohammad Shatar Sabran, 54, dilantik sebagai Ketua Pegawai Eksekutif, Agensi Kelayakan Malaysia (MQA) baharu berkuat kuasa mulai 8 Februari ini sehingga 7 Februari 2024.
Kementerian Pengajian Tinggi (KPT) memaklumkan, beliau menggantikan Prof. Datuk Dr. Husaini Omar yang telah dilantik sebagai Ketua Pengarah Pendidikan Tinggi (KPPT) pada 1 Februari lalu.
KPT dalam satu kenyataan berkata, Mohammad Shatar memiliki kepakaran khusus dalam bidang kepimpinan dan pembangunan komuniti serta telah menerbitkan lebih 40 buah buku dan lebih dari 171 penerbitan dalam bentuk jurnal, buku, modul dan artikel berkaitan.
KPT berkata, Mohammad Shatar memulakan karier dalam bidang pendidikan di Jabatan Sains Sosial, Fakulti Ekologi Manusia, Universiti Putra Malaysia (UPM) pada tahun 1994 sebagai tutor, sebelum dilantik sebagai pensyarah di Jabatan Sains Kemasyarakatan dan Pembangunan di fakulti yang sama dari tahun 1999 hingga 2004.
“Seterusnya beliau dilantik ke jawatan Profesor Madya pada tahun 2008 dan ke jawatan Profesor pada tahun 2013.
“Beliau kemudiannya menjawat jawatan Timbalan Naib Canselor (Hal Ehwal Pelajar dan Alumni) UPM pada 15 Mac 2013 sebelum dilantik sebagai Naib Canselor Universiti Pendidikan Sultan Idris (UPSI) pada 24 Februari 2017,” katanya hari ini.

Menurut KPT, Mohammad Shatar telah menerima pelbagai anugerah dari dalam dan luar negara antaranya Extra Ordinary Performance Award daripada Iowa State University dan Anugerah Emas, Inovasi dan Penyelidikan Dalam Kaunseling 2010.
“Beliau juga pernah merangkul Anugerah Outstanding Contributions to Education 2017 dari The Golden Globe Tiger Awards; dan Anugerah International Education Awards 2018 (IEA ‘18) daripada Ink. Edu Media,” katanya.
KPT berkata, Mohammad Shatar mempunyai Diploma dalam bidang General Studies di Indiana University of Bloomington, Amerika Syarikat.
“Beliau kemudiannya melanjutkan pengajian pada peringkat Sarjana Muda dan Sarjana dalam bidang Community and Regional Planning di Iowa State University dan memiliki Ijazah Kedoktoran dalam bidang Leadership and Community Development di University of Missouri Amerika Syarikat, “katanya.
Sementara itu, Menteri KPT, Datuk Seri Noraini Ahmad berkata, beliau yakin Mohammad Shatar akan terus memacu transformasi MQA ke arah pencapaian visi sebagai agensi berautoriti global dalam kelayakan dan jaminan kualiti pendidikan tinggi,” katanya.-K!ONLINE


Tiga lelaki naik Perodua Viva rempuh MPV Polis
Oleh MOHD SHARKAWI LONDING

5 Februari 2021, 8:30 pm
JOHOR BAHRU – Cubaan tiga lelaki untuk melepaskan diri daripada ditahan tidak berhasil apabila mereka diberkas dalam satu kejadian di Taman Ungku Tun Aminah (TUTA) Skudai di sini malam semalam.
Dalam kejadian pada pukul 10.40 malam itu, ketiga-tiga suspek yang ditahan berusia 14 hingga 30 tahun dan merupakan orang dikehendaki polis berhubung kejadian jenayah.
Ketua Polis Johor, Datuk Ayob Khan Mydin Pitchay berkata, sebelum tangkapan dibuat, suspek yang menaiki Perodua Viva dikesan dalam keadaan mencurigakan di Taman Skudai Baru.
“Ketika sepasukan anggota kereta peronda (MPV) Polis dalam rondaan mencegah jenayah cuba menahan kereta dinaiki suspek untuk pemeriksaan, suspek bertindak melarikan diri.
“Berlaku aksi MPV Polis mengejar suspek sebelum suspek bertindak agresif melanggar kenderaan polis dalam cubaan melarikan diri,”katanya dalam satu kenyataan di sini hari ini.
Ayob Khan berkata, suspek bagaimanapun berjaya diberkas tidak lama kemudian di TUTA.

Jelasnya, hasil semakan mendapati salah seorang daripada mereka adalah orang dikehendaki polis Ibu Pejabat Polis Daerah (IPD) Johor Bahru Utara.
Beliau berkata, ujian awal saringan air kencing mendapati seorang daripada mereka positif dadah jenis methamphetamine.
Ketiga-tiga suspek direman untuk disiasat mengikut Seksyen 186 Kanun Keseksaan kerana menghalang penjawat awam melakukan tugas dan Seksyen 15(1) Akta Dadah Berbahaya 1952.
Selain itu mereka turut disiasat mengikut Akta Pencegahan Pengawalan Penyakit Berjangkit 1988 (Akta 342).-K! ONLINE


`My Story: Justice in The Wilderness’ jelas komplot jatuhkan Najib?
Oleh KOSMO!

5 Februari 2021, 7:48 pm
Oleh ISWAN SHAFIQ ISA
SEBERANG PERAI – Buku tulisan Tan Sri Tommy Thomas bertajuk `My Story: Justice in The Wilderness’ boleh dianggap sebagai bukti bahawa memang terdapat satu komplot untuk menjatuhkan bekas Perdana Menteri, Datuk Seri Najib Tun Razak sebelum ini.
Dakwaan itu dibuat oleh Presiden Parti Makkal Sakti Malaysia (Makkal Sakti) yang juga seorang ahli perniagaan, Datuk Seri R.S. Thanenthiran.
Thanenthiran berkata, dia terpanggil untuk membuat laporan polis berhubung perkara itu atas rasa tanggungjawabnya sebagai seorang warga negara yang patuh kepada undang-undang dan Perlembagaan negara.
“Selain memfitnah Datuk Seri Najib, beliau (Tommy Thomas) sebenarnya telah memfitnah Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) apabila mengatakan ahli perniagaan Low Taek Jho atau Jho Low telah merasuah mereka atau ‘bribe his way out’.
“Semua ini dinyatakan dengan jelas dalam buku berkenaan pada muka surat 266 dan 267,” katanya kepada pemberita selepas membuat laporan polis di Balai Polis Butterworth di sini hari ini.

Difahamkan, sehingga kini terdapat sekurang-kurangnya tujuh laporan polis yang dibuat terhadap bekas Peguam Negara itu di seluruh negara berhubung penerbitan buku tersebut.
Mengulas lanjut kata Thanenthiran, Thomas menerusi penulisannya dalam buku itu turut menyatakan bahawa Jho Low telah memainkan satu peranan tunggal atau ‘singular role’ dalam skandal 1Malaysia Development Berhad (1MDB) dan SRC International Sdn. Bhd. (SRC).
Justeru katanya, Thomas perlu dipanggil untuk disoal siasat kerana apa yang terkandung dalam buku tersebut berunsurkan jenayah jika ia benar-benar terjadi. -K! ONLINE


Banyak kereta beratur nak cuci
Oleh NOR SHAFAWATI YUP

5 Februari 2021, 7:16 pm
SEREMBAN – Pusat Mencuci Kereta Rina’s di Sikamat di sini tidak putus-putus didatangi pelanggan yang ingin mendapatkan perkhidmatan mencuci kenderaan selepas kerajaan memberi kelonggaran beroperasi dalam tempoh Perintah Kawalan Pergerakan (PKP) bermula hari ini.
Pemiliknya, N.Balachandran, 57, berkata, sejak dibuka seawal 8 pagi tadi setiap satu minit ada pelanggan baharu yang datang untuk mencuci kenderaan.
“Sebelum ini, hampir dua minggu kami tidak beroperasi selepas kerajaan mengumumkan PKP dan sepanjang tempoh tersebut pekerja tiada gaji.
“Kini, saya berasa lega apabila pusat cuci kereta dibenarkan beroperasi semula dan pelanggan juga ramai yang datang untuk mendapatkan perkhidmatan membasuh bahagian dalam dan luar kereta mereka,” katanya ketika ditemui di Sikamat di sini hari ini.
Menurut Balachandran, memang situasi hari ini sedikit berbeza dengan kehadiran ramai pelanggan yang ingin mencuci kereta namun kami juga menitikberatkan aspek Prosedur Operasi Standard (SOP) termasuk menjaga jarak dan sentiasa memakai pelitup muka.
“Walaupun dalam keadaan PKP, pelanggan juga sangat menjaga kenderaan mahu kereta bersih supaya selesa untuk dinaiki,” katanya yang mempunyai dua buah pusat mencuci kereta di Seremban dan 10 pekerja.

Menurut Balachandran, apa yang lebih penting dalam keadaan ramai yang terjejas ketika PKP, dia bersyukur dapat memperoleh semula pendapatan serta membantu pekerja mendapat gaji yang ‘hilang’ sebelum ini.
Sementara itu, seorang pelanggan Nor Azlina Mohammad, 30, berkata, dia tidak kisah untuk menunggu sedikit lama berbanding sebelum ini untuk mencuci kenderaan asalkan kereta kelihatan bersih.
“Sejak PKP kereta memang tidak sempat basuh dan berhabuk, bila tahu kerajaan benarkan pusat cuci kereta beroperasi saya terus hantar kereta (untuk dicuci).
“Memang ramai yang datang hantar kereta hari ini, saya lalu di pusat cuci kereta lain situasi sama juga berlaku kenderaan beratur,” katanya.
Semalam Menteri Kanan (Keselamatan), Datuk Seri Ismail Sabri Yaakob mengumumkan pasar malam, pusat cuci kereta dan kedai gunting rambut dibenarkan beroperasi dalam tempoh PKP bermula hari ini. -K!ONLINE


Tender nombor pendaftaran KFC dibuka 13 Februari ini
Oleh MOHD. RAFIE AZIMI

5 Februari 2021, 8:17 pm
ALOR SETAR – Tender bidaan bagi siri nombor pendaftaran kenderaan KFC yang dijangka menarik perhatian ramai bakal dibuka pada 13 Februari ini.
Jabatan Pengangkutan Jalan (JPJ) Kedah dalam satu kenyataan di sini hari ini memaklumkan, tender tersebut akan dibuka selama lima hari iaitu sehingga pukul 11.59 malam, 17 Februari ini.
“Keputusan pemenang tender akan diumumkan dalam tempoh 24 jam selepas itu iaitu pada 18 Februari.
“Kami menyasarkan untuk memperolehi kutipan berjumlah lebih RM1 juta daripada bidaan untuk siri pendaftaran kenderaan KFC ini,” katanya.
Sebelum ini JPJ Kedah berjaya memperolehi lebih RM1.2 juta bagi bidaan siri nombor pendaftaran KFA yang sinonim dengan Persatuan Bola Sepak Kedah (KFA).
Jualan tertinggi di Kedah setakat ini adalah bagi siri pendaftaran KEN yang mencecah RM4.8 juta.

Kenyataan itu memaklumkan, bidaan bagi siri pendaftaran KFC boleh dibuat menerusi laman web Sistem Bidaan Nombor Pendaftaran Kenderaan Dalam Talian (JPJeBid).
“Selain itu, orang ramai turut boleh membuat bidaan dengan memuat turun aplikasi JPJeBid di telefon pintar masing-masing,” katanya. – K! ONLINE


Macron dakwa vaksin China berisiko cetus varian baharu Covid-19
Oleh KOSMO!

5 Februari 2021, 8:27 pm
PARIS – Presiden Perancis, Emmanuel Macron memberi amaran kelmarin mengenai kurangnya maklumat tentang vaksin koronavirus China dan menyatakan, vaksin tersebut mungkin mendorong kewujudan varian Covid-19 baharu sekiranya ia tidak efektif.
Bercakap kepada kumpulan pemikir Majlis Atlantik, Macron mengakui bahawa kejayaan ‘diplomatik awal’ China mengedarkan vaksinnya ke negara-negara lain adalah ‘sedikit memalukan bagi kita sebagai pemimpin (Barat)’.
Bagaimanapun, beliau memberi amaran bahawa keberkesanan suntikan vaksin Sinopharma atau Sinovac itu tidak diketahui kerana ‘tiada sebarang maklumat’ dikongsi mengenai ujian klinikal pelalian tersebut.
“Maksudnya dalam jangka masa sederhana dan panjang, jika vaksin ini tidak sesuai, ia akan memudahkan munculnya varian baru Covid-19 dan sama sekali tidak akan mengubah situasi wabak di negara-negara yang menggunakan vaksin tersebut,” katanya.
Beliau menyatakan demikian sehari selepas ketua Suruhanjaya Eropah, Ursula von der Leyen mendesak Rusia dan China supaya ‘menunjukkan semua data’ jika mahu vaksin mereka mendapat kelulusan Kesatuan Eropah.
Pada Jumaat lalu, Macron juga meragui vaksin yang dihasilkan kumpulan syarikat Britain-Sweden, AztraZeneca. Beliau berkata, vaksin tersebut tidak berkesan untuk golongan berusia lebih 65 tahun walaupun pengawal selia Eropah meluluskan AstraZeneca untuk semua peringkat usia dewasa.

Terdapat kekecewaan di Perancis selepas farmaseutikal tempatan, Sanofi dan pusat penyelidikan terkemuka, Institut Pasteur mengalami kegagalan dalam usaha menghasilkan vaksin Covid-19.
Hungary dan Serbia akan menggunakan vaksin buatan China, Sinopharm dengan turut menyumbang atau menjual vaksinnya kepada negara di seluruh dunia termasuk Pakistan, Turki, Emiriyah Arab Bersatu dan negara-negara Afrika Barat. – AFP


TMJ kagum usaha Ustaz Ebit Lew, sumbang RM200,000
Oleh KHAIRUL MOHD. ALI

5 Februari 2021, 7:35 pm
JOHOR BAHRU – Tunku Mahkota Johor, Tunku Ismail Sultan Ibrahim menzahirkan rasa kagum dengan usaha pendakwah popular Ustaz Ebit Lew dalam menyampaikan bantuan kepada golongan memerlukan dari seluruh negara, termasuk di negeri ini.
Tunku Ismail dalam satu kenyataan menerusi laman Facebook rasmi miliknya berkata, Ustaz Ebit Lew sering menolong rakyat terutamanya golongan asnaf dan daif yang memerlukan bantuan dengan sumbangan dan usaha-usaha kebajikan.
“Antara aktiviti-aktiviti sumbangan yang paling saya kagumi adalah usaha beliau dalam membantu rakyat dengan peralatan perubatan, bekalan makanan dan barang keperluan asas.
“Saya juga telah memberi sumbangan kepada usaha kebajikan Ustaz Ebit Lew agar beliau dapat membantu lebih ramai lagi rakyat yang memerlukannya,” katanya dalam kenyataan itu.
Tunku Ismail berkata demikian ketika menerima kunjungan pendakwah itu di kediaman rasminya di Istana Bukit Pelangi, di sini hari ini.
Tunku Mahkota Johor itu turut meluahkan harapan agar Ustaz Ebit Lew sentiasa dirahmati dan diberkati Allah.

Sementara itu, Ustaz Ebit Lew dalam entri dimuat naik menerusi laman Facebooknya pula memberitahu, Tunku Ismail menyumbang sebanyak RM200,000 bagi membantu menjayakan misi kemanusiaan dilakukannya.
Katanya, Tunku Ismail turut meluahkan hasrat untuk menaja keseluruhan pasukannya menjalankan ibadah umrah.
“Ya Allah TMJ sangat baik. Raja yang kuat memikirkan keadaan rakyat Johor dan seluruh Malaysia. Tadi panjang berbual berbincang bagaimana nak bantu orang susah dan menjaga agama Islam. Mendidik anak muda. Naikkan institusi pendidikan.
“Saya malu sangat. Serius terharu terkesan akhlak dan sifat TMJ. Bayangkan dilayan macam kawan jer. Sedangkan saya cuma orang biasa. Dari awal lagi masa beri bantuan Tuanku selalu beri semangat pada saya.
“Kami selalu bermesej juga. Kata beliau paling berharga, ustaz teruskan kebaikan ini walau orang tak suka. Kita hidup bukan untuk popular tapi berjaya. Bantu rakyat. Sedangkan usaha saya ini amat kecil dibandingkan usaha TMJ. Raja Johor,” ujarnya.
Sementara itu, Ebit Lew turut memaklumkan pihaknya berminat untuk mengikuti jelajah Kembara Mahkota Johor suatu hari nanti.-K! ONLINE


Warga emas halalkan wang RM4,000 diragut
Oleh ZAKI SALLEH

5 Februari 2021, 7:43 pm
IPOH – Seorang lelaki berusia 20 tahun yang menjadi buruan selama empat hari selepas meragut beg tangan seorang warga emas yang berisi wang tunai RM4,000 pada Isnin lalu telah berjaya ditahan polis.
Suspek yang bekerja di sebuah kedai menjual perkakasan besi di Jelapang dekat sini dicekup polis pada pukul 7 malam semalam setelah identitinya berjaya dikenal pasti.
Duit berkenaan dikeluarkan mangsa dari sebuah bank pada minggu lalu untuk dihadiahkan kepada dua cucunya yang baru dilahirkan.
Ketua Polis Daerah Ipoh, Asisten Komisioner A. Asmadi Abdul Aziz berkata, bagaimanapun, wang tersebut telah habis dibelanjakan remaja berkenaan yang mengaku digunakan untuk membeli dadah selain membelanja rakan-rakannya.
Menurutnya, rakaman televisyen litar tertutup (CCTV) di tempat kejadian berjaya mengesan nombor pendaftaran motosikal yang ditunggang suspek.
“Hasil semakan polis telah mengesan pemilik motosikal berkenaan yang membawa kepada penangkapan suspek tersebut.

“Suspek menggunakan motosikal jenis Honda EX5 milik rakannya untuk melakukan jenayah tersebut.
“Semakan pula mendapati dia mempunyai 10 rekod jenayah lampau termasuk enam berkaitan kesalahan dadah. Dia kini direman sehingga Rabu depan bagi membantu siasatan,” ujarnya kepada pemberita hari ini.
Terdahulu, Asmadi menziarahi kedua-dua warga emas tersebut iaitu Salmah Hashim, 73, dan suaminya, Sa-Ismail Kulop Yabidin, 77, di kediaman mereka di Kampung Dato Ahmad Said Tambahan 2, Manjoi di sini.
Dalam kunjungan itu, beliau mewakili warga Ibu Pejabat Polis Daerah Ipoh menyampaikan sumbangan berupa barangan keperluan bayi dan alat permainan kanak-kanak kepada cucu warga emas tersebut.
Tambah Asmadi, sumbangan kecil itu sebagai saguhati berikutan wang yang diragut itu hendak digunakan mangsa untuk dihadiahkan kepada cucunya.
Sementara itu, Salmah memberitahu, dia dan suaminya telah memaafkan tindakan pemuda itu selain menganggap wang itu bukan rezeki mereka berdua.
Malah, dia juga tidak menyimpan perasaan marah atau dendam dengan tindakan suspek selain bersyukur kerana mereka berdua tidak mengalami kecederaan.
“Mak cik tak dapat kata apa. Kami anggap bukan rezeki dan halalkan wang yang diragut. Mungkin ada hikmah kejadian itu dan mungkin rezeki kami ada di tempat lain.
“Soal polis dah tangkap suspek pun mak cik tak ambil kisah, nak kata suka pun tak, marah pun tak. Biarlah polis jalankan tugas mereka,” ujarnya.
Kosmo! hari ini melaporkan, hasrat seorang wanita warga emas untuk menghadiahkan wang tunai RM4,000 kepada dua cucunya berkecai selepas dia diragut dalam kejadian di Jalan Serindit, Kampung Dato Ahmad Said Tambahan 2, Manjoi di sini Isnin lalu. – K!ONLINE


Lelaki tular jadi ‘polis’ buat rondaan didenda
Oleh NUZULSHAM SHAMSUDDIN

5 Februari 2021, 7:54 pm
KAJANG – Dua lelaki yang tular kerana memakai pakaian seragam dengan mempamerkan jata negara serta pangkat milik Polis Diraja Malaysia (PDRM) masing-masing didenda oleh dua Mahkamah Majistret di sini hari ini.
Kedua-dua tertuduh iaitu Yang Dipertua Pertubuhan Pencegahan Jenayah dan Dadah Malaysia (Pdjm) Roshazreel Roslan didenda RM5,000 bagi kesalahan mempamer jata negara dan pangkat milik PDRM.
Sementara bagi kesalahan memakai pakaian seragam PDRM tanpa kebenaran, Roshazreel dan seorang lagi tertuduh iaitu Usmaluddin Shah Kamalsjah masing-masing didenda RM500.
Di hadapan Majistret Muhammad Noor Firdaus Rosli, Roshazreel, 46, yang mengaku salah didakwa memiliki pakaian yang mempamerkan jata dan pangkat-pangkat milik pasukan PDRM yang tidak mendapat pengikhtirafan dan kebenaran menggunakannya di sekitar kawasan Kajang pukul 1 tengah hari pada 29 Januari lalu.
Pendakwaan dikemukakan mengikut Seksyen 3 (1) (a) Akta Lambang dan Nama (mencegah penggunaan tidak wajar) 1963 dan boleh dihukum di bawah Seksyen 5 akta sama, yang membawa hukuman denda maksimum RM20,000 atau penjara maksimum tiga tahun atau kedua-duanya.
Terdahulu, Timbalan Pendakwa Raya Muhammad Hairuliqram Hairuddin memohon hukuman setimpal atas alasan tertuduh seharusnya peka kepada undang-undang kerana ia melibatkan pakaian seragam ‘frontliners’ di Malaysia.

Tertuduh pula merayu hukuman denda yang paling minimum kerana pendapatannya berkurangan semasa tempoh Perintah Kawalan Pergerakan (PKP).
Di hadapan Majistret Syahrul Sazly Md. Sain kedua-dua tertuduh yang mengaku salah didakwa memakai pakaian seragam pasukan PDRM tanpa kebenaran mana-mana pegawai pemerintah yang menunjukkan mereka seorang anggota pasukan itu bagi menjalankan tugas-tugas PDRM pada tempat, masa dan tarikh yang sama.
Kesalahan dilakukan mengikut Seksyen 89 (c) Akta Polis 1967 dan boleh dihukum di bawah Seksyen 94 akta sama dan dibacakan bersama Seksyen 34 Kanun Keseksaan yang membawa hukuman denda maksimum RM500 atau penjara maksimum enam bulan atau kedua-duanya.
Timbalan Pendakwa Raya, Siti Nur Liyana Mohd. Sulaiman memohon hukuman setimpal bagi memberi pengajaran kepada tertuduh dengan mengambil kira kesalahan itu serius kerana ia mengelirukan masyarakat secara amnya selain mengganggu gugat imej PDRM dan kes itu tular di media sosial
Bulan lalu, Kosmo! Online melaporkan tindakan seorang lelaki dari sebuah pertubuhan melakukan tugasan rondaan dengan mengenakan seragam seperti PDRM akhirnya mengundang padah apabila dia ditahan polis.
Ketua Polis Daerah Kajang, Asisten Komisioner Mohd. Zaid Hassan berkata, satu laporan polis telah dibuat selepas pihaknya dimaklumkan tentang perbuatan lelaki berkenaan susulan penularan sebuah video memaparkan kejadian tersebut.
Menurut beliau, laporan itu dibuat ekoran terdapat isu yang dibangkitkan berhubung tindakan individu dan kumpulan ini yang bertindak sendirian tanpa seliaan pihak PDRM.
Sebelum itu, satu rakaman video berdurasi 56 saat tular di laman media sosial memaparkan tindakan seorang lelaki yang dirakam menjalankan tugas-tugas rondaan sambil mengenakan seragam menyerupai anggota PDRM. – K! ONLINE


Sesi persekolahan secara bersemuka bagi calon SPM dan SVM 2020 berakhir 9 Februari ini
Oleh MOHD. HUSNI MOHD. NOOR

5 Februari 2021, 7:28 pm
PUTRAJAYA – Kementerian Pendidikan (KPM) memaklumkan sesi persekolahan secara bersemuka bagi semua calon Peperiksaan Sijil Pelajaran Malaysia (SPM) dan Sijil Vokasional Malaysia (SVM) Tahun 2020 akan berakhir pada 9 Februari ini.
Pemakluman itu dibuat menerusi satu surat daripada pejabat Ketua Pengarah Pelajaran (KPPM) bertarikh 4 Februari yang dikeluarkan untuk Pengarah Bahagian dan Pengarah Pendidikan Negeri.
Katanya, sesi persekolahan yang berakhir pada 9 Februari bagi calon SPM dan SVM Tahun 2020 itu adalah bagi memberi ruang kepada murid untuk membuat persediaan kendiri sebelum peperiksaan bermula pada 22 Februari ini.
“Bagi murid yang tinggal di asrama sekolah, mereka perlu kekal berada di asrama. Bagaimanapun, murid asrama yang ingin menyambut perayaan Tahun Baharu Cina bersama-sama keluarga dibenarkan pulang selepas sesi persekolahan pada 9 Februari ini.
“Namun, kebenaran ini tertakluk kepada arahan Perintah Kawalan Pergerakan (PKP) yang sedang berkuatkuasa,” katanya di sini hari ini.
Katanya, murid yang ingin kembali semula ke asrama selepas perayaan Tahun Baharu Cina akan diasingkan selama 10 hari di asrama.

Jelasnya lagi, murid tersebut juga akan mengambil peperiksaan di bilik khas dalam tempoh tersebut.
Selain itu, sekiranya murid ingin kekal berada di rumah, mereka dibenarkan untuk menduduki peperiksaan sebagai calon menumpang di pusat peperiksaan yang berhampiran.
“Bagi tujuan itu, ibu bapa atau penjaga murid perlu memaklumkan perkara ini kepada pihak sekolah selewat-lewatnya pada 9 Februari ini.
“Pihak sekolah hendaklah memaklumkan perkara tersebut kepada Sektor Pentaksiran dan Peperiksaan, Jabatan Pendidikan Negeri untuk tindakan lanjut itu bagi membolehkan urusan peperiksaan murid dapat dilaksanakan dengan lancar,” katanya.-K!ONLINE


Sejam ‘bertarung’ dengan ikan tapah 68kg
Oleh ISKANDAR SHAH MOHAMED

5 Februari 2021, 7:23 pm
KUALA SELANGOR – Seorang nelayan ‘bertarung’ selama sejam untuk mendaratkan seekor ikan tapah gergasi seberat 68 kilogram (Kg) di Kampung Parit Dua, Tanjong Karang di sini, semalam.
Dalam kejadian pukul 7 pagi itu, Sazali Mohd. Amin, 59, terpaksa menggunakan seluruh kudrat bagi ‘menjinakkan’ ikan yang berada pada joran buluh miliknya.
Sazali memberitahu, dia memacakkan joran tersebut di tebing Sungai Ban Kenal yang terletak berhampiran rumahnya, kira-kira pukul 7 petang kelmarin.
“Namun, saya pelik apabila melihat joran itu beralih di tengah sungai keesokan harinya sebelum mendayung sampan untuk memeriksanya.
“Saya kemudian cuba mengambil joran itu namun terkejut apabila sampan ditarik sejauh 200 meter,” katanya ketika ditemui di lokasi kejadian, petang tadi.
IKAN tapah itu.
Bercerita lanjut, datuk kepada tiga cucu itu mengambil masa selama sejam bagi menarik joran itu sebelum mendapati terdapat seekor Tapah gergasi seberat 68 kg.

Kata Sazali, ini merupakan tangkapan kedua terbesar sepanjang hampir 50 tahun dirinya menjadi nelayan darat di kampung tersebut.
Kali pertama adalah empat tahun lalu dengan ikan spesis sama seberat hampir 100kg di lokasi sama.
“Bagi tangkapan ikan terbaharu ini dijual kepada pihak pengurusan masjid kampung ini pada harga RM1,000,” jelasnya.
Terdahulu, hasil tangkapan Sazali itu turut tular di media sosial sehingga menarik perhatian orang ramai untuk bergambar dengan ikan gergasi tersebut. -K!ONLINE


Pelanggan, pemilik premis lega kedai gunting kembali beroperasi
Oleh YATIMIN ABDULLAH

5 Februari 2021, 6:11 pm
PASIR MAS – Pembukaan semula perkhidmatan gunting rambut bermula hari ini bukan sahaja melegakan pemilik premis malah pelanggan turut melahirkan rasa syukur apabila mereka boleh tampil dengan lebih kemas ke tempat kerja.
Perkara itu diakui sendiri oleh Azrul Abdul Aziz, 29, dari Kampung Kedondong di sini yang merasakan dia lebih selesa untuk berambut pendek.
Azrul berkata, imej rambut pendek itu memudahkan dia untuk bekerja selain kelihatan kemas.
“Apabila mendapat tahu kedai gunting rambut boleh beroperasi, saya terus datang ke Kedai Gunting AF di Kampung Cherang
Meranti di sini untuk memotong rambut,” katanya ketika ditemui pemberita hari ini.
Sementara itu, pemilik premis berkenaan Muhamad Aiman Fariss Ismail, 25, mengakui kebenaraan membuka semula operasi itu membuatkan kantung kewangan premisnya kembali bernyawa.
Katanya, dia tidak menang tangan untuk melayan pelanggan yang mahu mendapatkan khidmat menggunting rambut hari ini.

“Sepanjang tempoh Perintah Kawalan Pergerakan (PKP) yang tidak membenarkan kedai gunting beroperasi, saya terpaksa menggunakan wang tabung untuk meneruskan kelangsungan hidup.
“Saya berharap kerajaan tidak lagi membekukan perniagaan kedai gunting. Kebanyakkan pemilik kedai gunting mengikut segala prosedur operasi standard (SOP) yang telah ditetapkan oleh kerajaan dalam memutuskan rantaian Covid-19,” ujarnya yang merupakan pemegang Sarjana Muda Pengurusan Kerja Sosial, Universiti Utara Malaysia (UUM).-K!ONLINE


Peniaga maut, motosikal berkuasa tinggi terbabas
Oleh ROSLIZA MOHAMED

5 Februari 2021, 7:11 pm
TANAH MERAH – Seorang peniaga maut selepas motosikal yang ditunggangnya terbabas masuk ke dalam longkang di Kampung Peralla 2, Gual Ipoh di sini hari ini.
Dalam kejadian pada pukul 12.20 tengah hari itu, mangsa, Mohamad Saifuddin Mat, 30, meninggal dunia di lokasi kejadian selepas mengalami kecederaan parah pada beberapa bahagian anggota badan.
Ketua Jabatan Siasatan Dan Penguatkuasaan Trafik (JSPT) negeri, Superintendan Mohd. Zamri Mohd. Rowi berkata, kejadian berlaku ketika mangsa yang menunggang motosikal berkuasa tinggi jenis Honda CBR 1000RR dari arah Kota Bharu menghala ke Gual Ipoh di sini.
“Apabila tiba di lokasi kejadian, motosikal ditunggang mangsa dipercayai hilang kawalan ketika melalui kawasan selekoh.
“Insiden itu menyebabkan, motosikal mangsa terbabas sebelum tercampak masuk ke dalam longkang yang berada di bahu kiri jalan,” katanya ketika dihubungi Kosmo! hari ini.
Menurut Mohd. Zamri, mangsa disahkan meninggal dunia di lokasi kejadian dan mayatnya dibawa ke Hospital Tanah Merah untuk dibedah siasat.

Kes disiasat mengikut Seksyen 41(1) Akta Pengangkutan Jalan 1987.-K!ONLINE


PKPD di Sekolah Menengah Sultan Idris Shah II bermula esok
Oleh NUR HUDA MUSA

5 Februari 2021, 6:08 pm
PETALING JAYA – Sidang khas hari ini bersetuju melaksanakan Perintah Kawalan Pergerakan Diperketatkan (PKPD) di Sekolah Menengah Sultan Idris Shah II, Gerik, Perak bermula 6 Februari sehingga 19 Februari 2021.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPD itu dibuat bagi memudahkan Kementerian Kesihatan (KKM) melaksanakan saringan secara bersasar di sekolah tersebut dan mengawal jangkitan dalam komuniti.
“Sehingga 2 Februari 2021, KKM telah melaksanakan 81 ujian saringan dan daripada jumlah itu sebanyak 24 kes positif Covid-19 telah direkodkan serta baki dua sampel masih menunggu keputusan,”
“Pelaksanaan PKPD itu dilakukan setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP),” katanya dalam satu kenyataan di sini hari ini. – K! ONLINE


Ketua balai berpangkat Inspektor positif dadah
Oleh NOR AZIHAN MD. GHAZALI

5 Februari 2021, 6:29 pm
PETALING JAYA – Seorang ketua balai polis di Selangor berpangkat Inspektor didapati positif dadah jenis methaphethamine, kelmarin.
Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya berkata, dia dikesan positif melalui serbuan oleh pihak JIPS di balai tempatnya bertugas.
“Seramai tujuh lagi anggota turut disaring bagaimanapun kesemua mereka didapati negatif.
“Operasi tersebut dijalankan selepas kita menerima aduan memaklumkan ketua balai dan tujuh anggota tersebut telah menghadiri satu pesta dadah di sebuah kondominium di Kuala Lumpur beberapa hari sebelum itu,” ujarnya ketika dihubungi Kosmo! hari ini.
Katanya, siasatan lanjut akan dijalankan dan Inspektor tersebut akan didakwa di mahkamah dalam masa terdekat.-K!ONLINE


3,391 kes baharu, 19 kematian
Oleh NOR IDAYU BOSRO

5 Februari 2021, 6:33 pm
PUTRAJAYA – Sebanyak 3,391 kes baharu dilaporkan hari ini, menjadikan jumlah kes positif Covid-19 di Malaysia sebanyak 234,874 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, empat adalah kes import manakala sebanyak 3,387 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 48,751 kes.
“Sebanyak 19 kes kematian turut dilaporkan dan jumlah kes kematian Covid-19 di Malaysia mencatatkan sebanyak 845 kes.
“Terdapat 3,392 kes sembuh hari ini dan jumlah kumulatif kes sembuh sepenuhnya daripada Covid-19 adalah sebanyak 185,278 kes,” katanya menerusi pemakluman menerusi Facebook beliau hari ini.
Selain itu, katanya, terdapat 310 kes positif sedang dirawat di Unit Rawatan Rapi dengan 134 kes memerlukan bantuan pernafasan. -K!ONLINE